RANGOS DARBŲ SUTARTIS NR. \_\_\_\_\_\_\_\_\_\_\_\_

Bendrosios sąlygos

Užsakovas ir Rangovas, nurodyti Sutarties SD 1 ir 2 punktuose sudarė šią Sutartį:

1. **Sutarties sąvokos ir terminai**
   1. Šioje Sutartyje, įskaitant ir jos priedus, žemiau nurodytų rašomų sąvokų reikšmės yra šios:
      1. **Darbai** – tai Sutarties SD / Techninėje specifikacijoje / Techninėje užduotyje / Projekte (toliau – Techninė dokumentacija) nurodyti darbai(statybos, montavimo, rekonstravimo (pertvarkymo), , įrenginių įrengimo ir prijungimo, ir kt. darbai, kuriuos apima, bet neapsiriboja, šie darbai:  Įkrovimo stotelių įrengimo, montavimo, pajungimo į elektros tinklą darbai (įskaitant, bet neapsiribojant, prijungimo prie AB „Energijos skirstymo operatorius“ (toliau – ESO) elektros skirstymo tinklų darbus),Įkrovimo stotelės konfigūravimo ir paleidimo darbai, Infrastruktūros įrengimo ir sutvarkymo darbai ir/ar kiti darbai, kurie skirti suprojektuoti ir/ar įrengti Įkrovimo stoteles ir/ar įrengti, sutvarkyti Infrastruktūrą)). Darbai apima darbus tiesiogiai nurodytus šioje Sutartyje bei darbus, kurie nors ir nenurodyti, tačiau yra būtini ar susiję su nurodytais darbais.
      2. **Darbų etapas** – Sutartyje ir (ar) Užsakyme nurodyta Darbų dalis (etapas), kurią užbaigus gali būti pasirašomas tos Darbų dalies perdavimo priėmimo aktas, o jos rezultatas perduodamas Užsakovui.
      3. **Darbų etapo terminas** – Sutartyje ir (ar) Užsakyme nurodyti atskirų Rangovo atliekamų Darbų ir (ar) Darbų etapų terminai, kurie yra privalomi.
      4. **Darbų terminas** –terminas, nurodytas Sutartyje ir (ar) Užsakyme ir skaičiuojamas dienomis nuo Darbų pradžios. Sutartyje ir (ar) Užsakyme nurodyta paskutinio Darbų etapo termino pabaiga laikoma Sutarties ir (ar) Užsakymo įvykdymo termino pabaiga.
      5. **Darbo diena** – reiškia oficialiai nustatytą darbo dieną Lietuvos Respublikoje.
      6. **Darbų grafikas** – Užsakovo prašymu Rangovo parengtas ir su Užsakovu suderintas kalendorinis Darbų vykdymo grafikas, kurį Rangovas pateikia Sutartyje nustatyta tvarka ir kuris tampa neatskiriama Sutarties dalimi.
      7. **Diena** – reiškia kalendorinę dieną.
      8. **Garantinis terminas** – Įstatymuose ar įrangos/medžiagų gamintojo numatytas garantinis laikotarpis Darbams, Rangovo medžiagoms ir įrangai, paslėptiems defektams, ir kitiems Įstatyme numatytiems atvejams.
      9. **Įkrovimo stotelė –** Sutartyje nurodytų techninių duomenų ir specifikacijų elektromobilių įkrovimo stotelė, su ja susijusi įranga, įrengimai (priklausiniai), skirti pakrauti elektromobilio bateriją.
      10. **Įrengimo standartas** – rekomendacinio pobūdžio Techninės specifikacijos priedas, detalizuojantis Užsakovo reikalavimus Darbams.
      11. **Infrastruktūra –** tai pagal Sutartį privaloma įrengti Įkrovimo stotelės infrastruktūra, kuri reikalinga tinkamam Įkrovimo stotelės įrengimui, naudojimui ir apsaugai ir kurią sudaro įskaitant, bet neapsiribojant, dangų ir tinkamo pagrindo įrengimas (asfalto, trinkelių ar kt. dangų įrengimas aikštelėje), saugos ir informaciniai elementai (ženklinimas, apsauginiai stulpeliai, parkavimo borteliai (ratų atmušėjai ir pan.), apšvietimas, mažoji architektūra, inžinerinių tinklai (pvz. Lietaus nuotekų tinklas, elektros, ryšių tinklai) stoginė ir (ar) kita infrastruktūra, taip kaip ji detalizuota Techninėje dokumentacijoje.
      12. **Įstatymai** –reiškia Lietuvos Respublikoje galiojančius teisės aktų, taikytinų Sutarčiai ar bet kuriai iš Šalių, nuostatas.
      13. **Klientas** – fizinis ar juridinis asmuo, pasirašęs su Užsakovu sutartį, ir kurio Objekte atliekami Darbai.
      14. **Kliento projektas** – tai Užsakovo sutartyje su Klientu suderintais atvejais, Kliento pateikiama techninė dokumentacija, kurioje pateikiami Įkrovimo stotelių ir Infrastruktūros Objekte įrengimo sprendiniai ir pagal kuriuos, Rangovas savo atsakomybe atliks Darbus.
      15. **Objektas** – Klientui arba Užsakovui nuosavybės teise priklausantis ar kitais teisėtais pagrindais valdomas nekilnojamas turtas, kuriame atliekami Darbai ir kurio duomenys pateikiami Sutartyje ir (ar) Užsakyme.
      16. **Papildomi darbai** – Darbai, kurie neįtraukti į Sutartį, nenumatyti Užsakyme, Projekte ar Kliento projekte, ir kurių Rangovas, kaip savo srities specialistas, negalėjo numatyti kaip būtinų tinkamam Sutarties vykdymui ir užbaigimui arba kurie yra reikalingi Įkrovimo stotelės ir (ar) Objekto apsaugojimui nuo aplinkos ir/ar trečiųjų asmenų poveikio, Infrastruktūrai arba Užsakovo ir/ar Kliento papildomai užsakyti, su Įkrovimo stotelės ir/ar Infrastruktūros įrengimu susiję darbai. Dėl Papildomų darbų įvykdymo terminų, kainų (įkainių) ir kitų sąlygų Šalys susitaria atnaujindamos Užsakymą. Jei Pasiūlymo Darbams ar Nenumatytų (papildomų) darbų kainai apskaičiuoti Sutartyje nėra reikalingų darbų įkainių, tokių darbų kaina apskaičiuojama nurodytais būdais prioritetine tvarka – Rekomendacijos (1), rinkos analizė (2) (pateikiant rinkoje numatytas kainas įrodančius dokumentus). Vadovaujantis Rekomendacijomis rengiama ir su Užsakovu suderinama papildomų darbų išplėstinė sąmata, su darbų kainomis, galiojančiomis sąmatos pateikimo darbo dieną. Jei Pasiūlymo Darbams ar Nenumatytų (papildomų) darbų atlikimui reikalingų medžiagų kainai nustatyti Sutartyje nėra reikalingų medžiagų įkainių, tokių medžiagų kaina nustatoma remiantis rinkos analize (Rangovas pateikia (ne mažiau kaip tris alternatyvius pasiūlymus medžiagoms ar įrenginiams) rinkoje numatytas kainas įrodančius dokumentus – medžiagų tiekėjo pasirašytą komercinį pasiūlymą arba Užsakovui pareikalavus, siūlomų medžiagų įsigijimo sąskaitą - faktūrą).
      17. **Pasiūlymas** – Užsakovo paskelbto pirkimo konkurso metu Rangovo pateiktas detalizuotas Pasiūlymas dėl Projekto parengimo ir (ar) Įrangos ir medžiagų tiekimo ir Darbų atlikimo, kuris pridedamas kaip Sutarties SD Priedas Nr. 1.
      18. **Pirkimas** – pagal Užsakovo Techninę specifikaciją ir (ar) Techninę užduotį Užsakovo vykdomas pirkimas, siekiant sudaryti Sutartį.
      19. **Perdavimo priėmimo aktas** – Užsakovo ir Rangovo pasirašomas dokumentas, kuriuo Rangovas Sutartyje numatyta tvarka perduoda atliktus Darbus ar Darbų etapą ir jų rezultatą.
      20. **Projektas** – Užsakovo pateiktas dokumentas ar dokumentų rinkinys (apimantis ir / ar galintis apimti (priklausomai nuo pirkimo objekto) techninį projektą, darbo projektą ir / ar kitus privalomus pagal galiojančius teisės aktų reikalavimus dokumentus), nustatantis projektuojamo įrenginio, statinio ir (ar) kitų objektų įrengimo, statybos ir (ar) rekonstravimo esminius, funkcinius (paskirties), architektūros (estetinius), technologijos, techninius, ekonominius, kokybės reikalavimus, bei kitus jo rodiklius ir charakteristikas, pagal kuriuos atliekami Darbai.
      21. **Rangovas** – juridinis asmuo, kurio rekvizitai nurodyti Sutarties SD ir kuris atliks Darbus bei vykdys kitus įsipareigojimus.
      22. **Rangovo medžiagos ir įranga** – Rangovo pagal šią Sutartį Darbų atlikimui naudojamos medžiagos, įranga, prietaisai ir mechanizmai sudarantys Darbus ar jų dalį.
      23. **Rangovo įrankis** – internetinė sistema, kuri Užsakovo nurodytais atvejais naudojama Sutarties kartu su jų vykdymui aktualia informacija pateikimui Rangovui bei joje pildoma informacija apie Sutarties vykdymo eigą ir užbaigimą
      24. **Rekomendacijos** – vėliausios redakcijos, Sutarties taikymo (Užsakymo pateikimo) metu galiojančios statinių statybos skaičiuojamosios kainos nustatymo rekomendacijos (t. y. „Statybos resursų skaičiuojamosios rinkos kainos“, „Sustambinti statybos darbų kainų apskaičiavimai“, „Statinių statybos skaičiuojamųjų kainų palyginamieji ekonominiai rodikliai“), parengtos Uždarosios akcinės bendrovės „SISTELA“ ir įregistruotos Juridinių asmenų, fizinių asmenų ir mokslo įstaigų parengtų rekomendacijų dėl statinių statybos skaičiuojamųjų kainų nustatymo registre, kurį Lietuvos Respublikos aplinkos ministro 2006-10-26 įsakymu Nr. D1-492 administruoja VĮ Statybos produktų sertifikavimo centras, kurios, indeksuotos pagal Rangovo Pasiūlyme ir Sutarties priede nurodytus koeficientus, Sutartyje numatytais atvejais naudojamos tam tikrų Darbų įkainiams apskaičiuoti. Jeigu reikalingų medžiagų ar įrenginių įkainių „SISTELOJE“ nėra, Rangovas pateikia Užsakovui tris alternatyvius pasiūlymus medžiagoms ar įrenginiams. Užsakovas turi teisę pasirinkti jam priimtiniausią variantą. Pateikiant papildomų darbų išplėstines sąmatas Rangovas kartu turi pateikti papildomų įrenginių, medžiagų tiekėjo pasiūlymą (jeigu tokie įrenginiai, medžiagos yra).
      25. **Susiję darbai** – su Darbų tinkamu įvykdymu susiję darbai, kurie numatyti Techninėje dokumentacijoje arba kurie nors ir nenumatyti, tačiau kurie būtini tinkamam Darbų įvykdymui ir kurių būtinumą Rangovas privalėjo numatyti kaip savo srities profesionalas. Susiję darbai yra transportavimo, pristatymo, Darbų ar (ir) Projekto derinimo su valstybės ir kitomis institucijomis, jei tai privaloma pagal Darbų pobūdį, leidimų, kitų sutikimų iš trečiųjų šalių gavimas, jei tai privaloma pagal Darbų pobūdį, atliekų utilizavimo paslaugos, teritorijos sutvarkymo, ir kiti darbai, be kurių Užsakovas negalėtų naudotis Darbų rezultatu ar tai pareikalautų iš Užsakovo papildomų kaštų.
      26. **Sutartis** –tarp Užsakovo ir Rangovo pasirašyta Rangos darbų sutartis, susidedanti iš Sutarties BD, Sutarties SD bei priedų ir yra vientisas, nedalomas dokumentas, turintis įstatymo galią šalims**.**
      27. **Sutarties BD** – dokumentas, kuris yra sudėtinė ir neatskiriama Sutarties dalis, kuriame nustatytos bendrosios ir standartinės Sutarties sąlygos, Šalių teisės, įsipareigojimai, atsakomybės ir kitos sąlygos.
      28. **Sutarties SD** – dokumentas, kuris yra sudėtinė ir neatskiriama Sutarties dalis, kuriame nustatyti Užsakovo ir Rangovo sutarti konkretūs atliekami Darbai, terminai ir kitos Šalių sutartos sąlygos. Sutarties BD ir Sutarties SD nurodytos konkrečios sąlygos galioja ir Šalims taikomos tik tokį laikotarpį, kuris nurodytas Sutarties SD.
      29. **Sutarties kaina** – Sutarties SD nurodyta Rangovui už faktiškai ir tinkamai atliktus Darbus mokėtina maksimali suma be PVM, kuri negali būti viršyta Sutarties galiojimo laikotarpiu, išskyrus Sutartyje numatytus atvejus .
      30. **Šalis** – Užsakovas ir Rangovas kiekvienas atskirai.
      31. **Šalys** –Užsakovas ir Rangovas abu kartu**.**
      32. **Techninė specifikacija** – Užsakovo parengtas dokumentas ar dokumentų visuma, kuriame aprašyti Darbai, apibūdinamos perkamų Darbų specifikacijos, siekiamas rezultatas bei pateikiami minimalūs reikalavimai Darbams ir Rangovo medžiagoms bei įrangai, kuris pridedamas kaip Sutarties SD priedas Nr. 2.
      33. **Techninė užduotis** – Užsakovo parengtas dokumentas, detalizuojantis konkrečius Darbus Objekte.
      34. **TRIR** – saugos ir sveikatos rodiklis, parodantis bendrą fiksuotą TRIR įvykių skaičių milijonui dirbtų valandų (angl. Total Recordable Injury Rate).
      35. **TRIR įvykis** – mirtinas, sunkus, lengvas nelaimingas atsitikimas ar įvykis darbe, dėl kurio Rangovo darbuotojas patyrė žalą sveikatai, neįskaitant pakeliui į / iš darbo įvykusių nelaimingų atsitikimų bei su darbu nesusijusių sveikatos sutrikimų. TRIR įvykiams priskiriami atvejai, kai: mirtinas darbuotojo nelaimingas atsitikimas įvyko vykdant darbo funkcijas; sužalojimas patirtas vykdant darbo funkcijas, dėl kurio darbuotojui išduodamas nedarbingumo pažymėjimas, darbuotojas perkeliamas į kitą darbo vietą ar taikomi darbo apribojimai; darbuotojas neteko sąmonės (dėl atliekamų darbo funkcijų, bet ne dėl iki tol sveikatos priežiūros įstaigoje nustatytos asmens sveikatos būklės); darbuotojui nustatyta ūmi profesinė liga; dėl sužalojimo darbuotojui reikalinga kvalifikuota medicininė pagalba sveikatos priežiūros įstaigoje. TRIR įvykiams nepriskiriamas toks sužalojimas, dėl kurio pirmoji medicinos pagalba suteikta ne sveikatos priežiūros įstaigos darbuotojo arba sužalojimas nutiko darbo aplinkoje, bet nėra tiesiogiai susijęs su darbo funkcija. Ar atitinkamas įvykis priskiriamas TRIR įvykiui, įvertinus iš Rangovo gautą informaciją, sprendimą priima Užsakovas.
      36. **Užsakovas** – juridinis asmuo, kurio rekvizitai nurodyti Sutarties SD ir kuris užsakys Darbus iš Rangovo bei vykdys kitus įsipareigojimus pagal Sutartį.
      37. **Užsakovo įranga** – Užsakovo Rangovui pagal šią Sutartį perduodama įranga, nurodyta Sutartyje.
      38. **Užsakymas** – Sutarties galiojimo laikotarpiuUžsakovo ir Rangovo sudarytas rašytinis dokumentas, kuriame nurodomi užsakomi Darbai, jų techninės charakteristikos, kiekis, įkainiai ir kaina, atlikimo terminai, Užsakovo įranga ir kt., pridedami Darbų atlikimui reikalingi dokumentai (pagal poreikį) ir kuris laikomas neatskiriama šios Sutarties dalimi (Užsakymo forma pridedama Sutarties BD Priede Nr. 2).
   2. Sutarties BD 1.1 punkte išdėstytos sąvokos turi būti taikomos sudarant ir vykdant kiekvieną sandorį (susitarimą) bei surašant kiekvieną dokumentą, susijusį su Sutartimi.
   3. Visos Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
   4. Didžiąja raide rašomos sąvokos turi šiame skyriuje nurodytas reikšmes, išskyrus atvejus, kai kitokią prasmę joms suteikia kontekstas ar kitokia prasmė aiškiai nurodoma Sutarties tekste.
   5. Aiškinant Sutartį, kartu su Įstatymų nustatytomis taisyklėmis, turi būti laikomasi šių nuostatų:
      1. Atskirų Sutarties dalių pavadinimai yra pateikti tam, kad būtų lengviau naudotis Sutarties tekstu ir negali turėti įtakos Sutarties sąvokų aiškinimui.
      2. Atsižvelgiant į situaciją, susiklosčiusią vykdant šią Sutartį, žodžiai, Sutarties tekste pateikti vienaskaita, gali turėti daugiskaitos reikšmę ir atvirkščiai.
   6. Dėl to, kad kuri nors Šalis privalėjo arba galėjo būti įpareigota parengti šią Sutartį, ši Sutartis negali būti aiškinama kurios nors vienos Šalies naudai ar nenaudai. Ši Sutartis yra abiejų šalių derybų rezultatas ir kiekviena Šalių galėjo daryti įtaką jos turiniui.

# Sutarties objektas

* 1. Rangovas įsipareigoja savo rizika, jėgomis, medžiagomis bei priemonėmis atlikti visus Darbus, nurodytus Sutartyje ir Užsakymuose, reikalingus pilnai įgyvendinti Įkrovimo stotelių ir/ar Infrastruktūros įrengimą, o Užsakovas įsipareigoja kokybiškai ir tinkamai atliktus Darbus priimti ir už juos sumokėti Sutartyje nustatyta tvarka bei terminais.

1. **Darbų organizavimas ir vykdymas**
   1. Užsakomi Darbai, jų apimtis, Darbų ir Darbų etapų terminai, Rangovo medžiagos ir įranga, Užsakovo įranga, informacija apie Objektą ir kita su Užsakymo vykdymu susijusi informacija detalizuojama Užsakovo elektroninėmis priemonėmis Rangovui pateiktame Užsakyme ir jo prieduose.
   2. Rangovas įsipareigoja Darbus atlikti Užsakyme suderintu terminu, bet ne ilgesniu nei nurodytu Sutarties SD priede Nr. 4 „Darbų grafikas“. Šalys sutaria, kad Darbų terminas ir Darbų etapo terminas yra viena iš esminių Sutarties sąlygų, kurios nesilaikymas suteikia teisę Užsakovui vienašališkai nutraukti Sutartį bei sukelia Sutartyje ir Įstatymuose numatytas pasekmes.

* 1. **Užsakymo pateikimas:**
     1. Sutarties galiojimo laikotarpiu Užsakovas Darbus užsako teikdamas Rangovui Užsakymus. Užsakovas, siekdamas užsakyti Darbus, elektroniniu paštu, per Rangovo įrankį ar kita rašytine forma pateikia Rangovui Užsakymą. Rangovas ne vėliau kaip per 2 (dvi) darbo dienas po Užsakymo gavimo dienos, tuo pačiu būdu, kokiu buvo pateiktas Užsakymas, pateikia patvirtinimą, kad Užsakymas priimtas ir pradedamas vykdyti. Rangovui per nustatytą terminą nepateikus atsakymo dėl Užsakymo priėmimo ir vykdymo, laikoma, kad Rangovas Užsakymą priėmė. Jei Rangovas po Užsakymo gavimo nepagrįstai atsisakė vykdyti Užsakymą, tai yra laikoma esminiu Sutarties pažeidimu ir jam gali būti taikoma Sutartyje numatyta atsakomybė.
     2. Užsakovas turi teisę Rangovui pateiktą Užsakymą bet kuriuo metu atšaukti ar koreguoti iki Darbų ar atskiro Darbų etapo pradžios. Šalys susitaria, kad pakoreguotas Užsakymas nėra prilyginamas naujam Užsakymui ir Darbų terminas nepratęsiamas. Jei Užsakovo padaryti pakeitimai turi tiesioginės įtakos Darbų ir Darbų etapų terminams, Rangovo rašytiniu prašymu, Šalių sutarimu Darbų ir Darbų etapų terminas yra atnaujinamas.

* 1. **Užsakymo vykdymas**:
     1. Rangovas, vykdydamas Užsakymą, įsipareigoja Darbus atlikti laikydamasis tokių Darbų atlikimui taikomos įprastinės praktikos, Įstatymų reikalavimų, Darbų ir Darbų etapų terminų, bei perduoti kokybišką Darbų rezultatą Užsakovui Užsakyme, Techninėje specifikacijoje ir Sutartyje nustatyta tvarka.
     2. Rangovas Užsakyme nurodytu terminu ir adresu pasiima Įkrovimo stoteles pats arba Įkrovimo stotelės bus pristatomos tiesiai į Objektą. Rangovui pačiam atsiimant Įkrovimo stotelę Užsakovo nurodytu adresu Įkrovimo stotelės priėmimo perdavimo faktas fiksuojamas Įrangos perdavimo priėmimo aktu . Įkrovimo stoteles pristatant Rangovui tiesiai į Objektą Įkrovimo stotelės perdavimo priėmimo faktas fiksuojamas šiame punkte minėtu Įrangos perdavimo priėmimo aktu arba krovinio važtaraštyje. Rangovas, priimdamas Įkrovimo stotelę, perima Įkrovimo stotelės atsitiktinio žuvimo riziką. Jei Įkrovimo stotelės perėmimo metu Rangovas pastebi jos trūkumus, pakuotės pažeidimus, galinčius turėti įtakos Įkrovimo stotelės veikimui, apie tai praneša Užsakovui ir nepatvirtina Įkrovimo stotelės perėmimo fakto, nurodydamas nepasirašymo priežastis.
     3. Užsakymas gali būti vykdomas Darbų etapais: t. y. Užsakymas yra papildomas užsakomais kito etapo Darbais ir kita aktualia informacija Užsakymo vykdymo eigoje. Kiekvienas Užsakymo papildymas yra patvirtinamas Sutarties BD 3.3.1 punkte nustatyta tvarka.
     4. Rangovas įsipareigoja Darbus pagal Užsakymą atlikti tokia tvarka:
        1. Šalims suderinus Darbų kainą, Užsakovas papildo Užsakymą nurodydamas užsakomus Darbus, jų atlikimo terminus ir kitą Užsakymo įvykdymui reikalingą informaciją ir pateikia Rangovui patvirtintii.

Rangovas Užsakymo papildymą turi patvirtinti Sutarties BD 3.3.1 punkte nurodytu terminu.

* + - 1. Jeigu Rangovas nutraukia Darbus, vėluoja atlikti bet kokius Darbus, nurodytus Užsakyme, manoma, kad Rangovas nebaigs Darbų per Darbų etapo ir/ar Darbų terminą, nurodytą Užsakyme, ir Rangovas nepateikia Užsakovui pagrįstų įrodymų, pateisinančių Darbų vėlavimą Užsakyme nurodytais terminais, Užsakovas gali įteikti pranešimą Rangovui, konstatuodamas įsipareigojimų nevykdymą su reikalavimu greičiau įvykdyti vėluojamus Darbus. Jeigu Rangovas, gavęs tokį pranešimą, nesiėmė priemonių įsipareigojimams įvykdyti, Užsakovas, gali nutraukti Užsakymą ir/ar Sutartį Sutartyje numatytomis sąlygomis. Ši Sutarties sąlyga netaikoma, jei vėluojama dėl priežasčių, nepriklausančių nuo Rangovo.
    1. Rangovas turi teisę pasitelkti trečiuosius asmenis (subrangovus) tik gavęs išankstinį raštišką Užsakovo sutikimą. Visais atvejais, Užsakovui reikalaujant, Rangovas privalo raštu pateikti išsamų pasitelktų trečiųjų asmenų (subrangovų) sąrašą su duomenimis apie juos bei atliekamus darbus per 3 (tris) kalendorines dienas nuo tokio reikalavimo gavimo dienos.
    2. Už visus Rangovo, subrangovų, atstovų bei darbuotojų veiksmus, jų neatlikimą ir aplaidumą bei dėl to patirtus nuostolius Užsakovui ir tretiesiems asmenims visiškai atsako Rangovas.
    3. Rangovas ir subrangovai, kurių ekonominiais, finansiniais pajėgumais ir kvalifikacija Rangovas rėmėsi Pirkimo procedūrų metu atitikčiai Pirkimo dokumentuose nustatytiems reikalavimams įrodyti, prisiima solidarią atsakomybę už Sutarties įvykdymą.
    4. Darbų etapo ir/ar Darbų terminas gali būti pratęstas nepasibaigus Užsakyme nurodytam Darbų etapo ir/ar Darbų terminui, jeigu Rangovas, ne vėliau kaip likus 2 (dvejoms) darbo dienoms iki Darbų etapo ir/ar Darbų termino pabaigos, pateikia Užsakovui argumentuotą prašymą pratęsti Darbų etapo ir/ar Darbų terminą ir jame nurodytos aplinkybės yra susijusios bent su viena iš šių aplinkybių:
       1. Užsakovas Užsakyme nustatytais terminais nepateikia Užsakovo įrangos ir dėl to Rangovas negali ar vėluoja vykdyti Darbus;
       2. Rangovui, dedant maksimalias pastangas, nesudaromos būtinos darbo sąlygos, t. y. neužtikrinama galimybė Rangovui, jo darbuotojams, atstovams ar subrangovams laisvai patekti į Objektą;
       3. Užsakovo pateikiami papildomi nurodymai Rangovui turi įtakos Rangovo Darbų etapo ir/ar Darbų terminams;
       4. valstybės ar savivaldos institucijų veiksmai arba bet kokios kitos objektyvios kliūtys, priskirtinos Užsakovui ir/ar Užsakovo subrangovams, trukdo Rangovui laiku atlikti Darbus;
       5. vykdant Darbus paaiškėja Užsakymo pateikimo metu nenumatytos ir negalėtos numatyti aplinkybės (nenumatytas Projekto arba Kliento projekto keitimas, trečiųjų asmenų veiksmai ar neveikimas, ikiteismine ar teismine tvarka vykstantys ginčai, su Sutarties vykdymu tiesiogiai susijusių Įstatymų nuostatų pasikeitimas, ir pan.);
       6. Rangovo Darbų ir Darbų etapų terminus lemia ypač nepalankios meteorologinės sąlygos.
    5. Aiškumo dėlei Šalys susitaria, kad:
       1. Rangovo kontrahento sutartinių įsipareigojimų nevykdymas nėra laikomas svarbia aplinkybe, kurios pagrindu būtų galima pratęsti Darbų etapo ir/ar Darbų terminą.
       2. Trūkumų taisymas nepratęsia Darbų etapo ir/ar Darbų termino.
    6. Šalys susitaria, kad Darbų etapo ir/ar Darbų terminai pratęsiami elektroniniais laiškais, atnaujinant Darbų etapo ir/ar Darbų terminą Užsakyme. Atskiras susitarimas tarp Šalių nėra pasirašomas.
    7. Pateikdamas prašymą dėl Darbų ar Darbų etapo termino pratęsimo, Rangovas turi pateikti Sutarties BD 3.4.9 punkte bent vienos nurodytos aplinkybės egzistavimą įrodančius dokumentus ir nurodyti:
       1. aplinkybę, nurodytą Sutarties BD 3.4.9 punkte, kuri trukdo Darbus ar Darbų etapą atlikti nustatytu terminu;
       2. aplinkybių pradžią ir planuojamą (tikėtiną) pabaigą;
       3. aplinkybės tiesioginę įtaką Darbų etapo ir/ar Darbų terminui.
    8. Rangovui pateikus prašymą vėliau nei prieš 2 (dvi) darbo dienas iki Darbų etapo ir/ar Darbų termino pabaigos, toks prašymas nėra vertinamas ir terminas nepratęsiamas, išskyrus atvejus, kai Rangovas Užsakovui įrodo, kad šiame punkte nurodytą terminą praleidimo dėl objektyvių aplinkybių. Visais atvejais sprendimo teisė, ar tenkinti Rangovo prašymą priklauso Užsakovui. Užsakovas turi teisę pratęsti Darbų ar Darbų etapo terminą, jei mano, kad egzistuoja objektyvios aplinkybės, leidžiančios pagal Rangovo pagrįstą ir motyvuotą prašymą pratęsti Darbų etapo ir/ar Darbų terminą.
    9. Užsakyme nurodytas Darbų etapo ir/ar Darbų terminas, gali būti pratęsiamas tik tam laikotarpiui, kurio pagrįstumą Rangovas gali įrodyti pateikęs objektyvius ir neginčijamus įrodymus (nuotraukos, prašymai, valstybės institucijų patvirtinimai ar kt.).
    10. Užsakovui sutikus, Užsakyme nustatytas Darbų etapo ir/ar Darbų terminas gali būti pratęsiamas Rangovo pagrįstam laikotarpiui, bet ne ilgiau kaip iki 2 du) mėnesiius. Jeigu nesibaigus Darbų etapo ir/ar Darbų termino pratęsimo laikotarpiui paaiškėja, kad aplinkybės neišnyko ar atsirado kitų aplinkybių, nurodytų Sutarties BD 3.4.9 punkte, Rangovas turi pateikti pakartotinį prašymą Užsakovui, nurodydamas Sutarties BD 3.4.12 punkte nurodytą informaciją, bet ne vėliau kaip Sutarties BD 3.4.13 punkte nurodytu terminu. Pratęsimų skaičius neribojamas, tačiau bendras pratęsimų laikotarpis vieno Užsakymo vykdymui negali būti ilgesnis kaip 3 (trys) mėnesiai.
    11. Užsakovui, gavus argumentuotą Rangovo prašymą, kuriame aiškiai nurodomos ir objektyviai pagrindžiamos Darbų etapo ir/ar Darbų terminų pažeidimo (vėlavimo) priežastys, susijusios su bent viena iš Sutarties BD 3.4.9 punkte išvardintų aplinkybių, pagrįstų objektyviais faktiniais įrodymais, šių aplinkybių egzistavimo laikotarpiu Rangovui nėra taikomos netesybos už Darbų terminų pradelsimą.
  1. Užsakovas dėl pasikeitusių aplinkybių, kai dėl jų negalima tęsti Užsakymo vykdymo ir, kai jos tampa žinomos po Užsakymo patvirtinimo ir, kai Rangovas nebuvo prisiėmęs jų atsiradimo rizikos, bet kada raštu gali nurodyti Rangovui sustabdyti Užsakymo vykdymą, nurodydamas (jeigu įmanoma) sustabdymo trukmę dienomis.
  2. Užsakymo vykdymas gali būti stabdomas atitinkamų aplinkybių egzistavimo laikotarpiui, esant šioms aplinkybėms:
     1. papildomi archeologiniai ar kiti būtini Darbų atlikimui tyrinėjimai, kurie objektyviai nebuvo numatyti ir negalėjo būti numatyti, bet kuriuos būtina atlikti Užsakymo įvykdymui;
     2. turi būti atlikti papildomi, Užsakyme nenumatyti, projektavimo darbai be kurių negalima užbaigti Sutarties;
     3. trečiųjų šalių įtaka;
     4. sustabdytas finansavimas arba trūksta finansavimo (Užsakovo atžvilgiu);
     5. laiku neatlaisvinta Darbų vieta Objekte;
     6. būtinas papildomas laikas įvykdyti Papildomų darbų pirkimą;
     7. bet koks nenumatomas gamtos jėgų veikimas, kurio joks patyręs rangovas nebūtų galėjęs tikėtis;
     8. fizinės kliūtys arba kitos nei klimatinės fizinės sąlygos, su kuriomis susidurta vykdant Darbus ir tų kliūčių ar sąlygų Rangovas nebūtų galėjęs pagrįstai numatyti;
     9. kitos aplinkybės, kurios nebuvo žinomos Užsakymo patvirtinimo metu ir su kuriomis susidurtų bet kuris rangovas.
  3. Rangovas, pateikęs raštišką prašymą ir visus susijusius, aplinkybes pagrindžiančius objektyvius įrodymus, gauna raštišką Užsakovo sutikimą dėl Užsakymo vykdymo sustabdymo. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas atskiras susitarimas dėl Užsakymo vykdymo sustabdymo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Užsakymo dalimi.
  4. Užsakymo vykdymas atnaujinamas Užsakovui nurodžius raštu, kai išnyksta aplinkybės, dėl kurių Užsakymo vykdymas buvo sustabdytas. Atnaujinus Užsakymo vykdymą atitinkamai atnaujinami ir jų įvykdymo terminai atsižvelgiant į Užsakymo įvykdymo sustabdymo laikotarpį.
  5. Užsakymo vykdymo sustabdymo metu Rangovas savo atsakomybe ir lėšomis privalo prižiūrėti, sandėliuoti, saugoti nuo sugadinimo, aplinkos poveikio, praradimo arba žalos iki sustabdymo pasiektą Darbų rezultatą bei Objekte esančią Užsakovo įrangą, Rangovo medžiagas ir įrangą.
  6. Užsakymas bus laikomas tinkamai įvykdytu, kai:
     1. Užsakovui užsakius, atliktas Darbų kainos paskaičiavimas; ir
     2. įrengta, prie elektros tinklo prijungta, veikianti Įkrovimo stotelė(-s), atitinkanti(-čios) Projektą arba Kliento projektą, jei tokie rengiami, ir Užsakymo, Techninės specifikacijos, Techninės užduoties, Sutarties ir Įstatymų reikalavimus; ir
     3. įrengta Infrastruktūra pagal Projektą arba Kliento projektą, jei tokie rengiami, ir Užsakymo, Techninės specifikacijos, Techninė užduoties, Sutarties ir Įstatymų reikalavimus; ir
     4. Užsakovui nurodžius Užsakyme, pagal įrangos gamintojo parengtą ir Užsakovo pateiktą instrukciją bei įrangos gamintojo ir/ar Užsakovo atsakingų specialistų nurodymus, Rangovo sukonfigūruota ir paleista Įkrovimo stotelė; ir
     5. Iki Darbų perdavimo priėmimo akto pateikimo Užsakovui pateikta išpildomoji dokumentacija, numatyta Įstatymuose ir nurodyta Techninėje specifikacijoje, ir/ar kiti dokumentai, nurodyti Techninėje specifikacijoje, Techninėje užduotyje; ir
     6. visi Darbai pagal Užsakymą yra tinkamai atlikti ir pasirašytas Darbų perdavimo priėmimo aktas.

* 1. **Užsakymo vykdymo nutraukimas:**
     1. Užsakovas turi teisę vienašališkai nutraukti Užsakymo vykdymą, jeigu:
        1. Nutraukiama Kliento ir Užsakovo sudaryta sutartis.
        2. Rangovas vėluoja pradėti, atlikti arba perduoti bet kuriuos Darbus (įskaitant ir Darbų etapus, jei Šalių susitarta Užsakyme) ilgiau kaip 5 (penkias) darbo dienas nei nustatyta Užsakyme.
        3. Rangovas nepašalina nustatytų Darbų (įskaitant ir Darbų etapų) trūkumų per Užsakovo nurodytą terminą, kai tokių Darbų, kuriems nustatyti trūkumai, kaina sudaro daugiau kaip 5 (penki) procentai visos Darbų kainos arba Darbų trūkumai yra esminiai ir/ar nepašalinami.
     2. Apie būsimą vienašališką Užsakymo vykdymo nutraukimą Užsakovas privalo raštu įspėti Rangovą ne vėliau kaip prieš 3 (tris) darbo dienas iki numatomos Užsakymo vykdymo nutraukimo dienos.

1. **Sutarties kaina, Darbų kaina ir sumokėjimo tvarka**
   1. Sutarties kaina yra nurodoma Sutarties SD.
   2. Darbų kaina yra suderinama Užsakyme pagal Rangovo medžiagų ir įrangos bei Darbų įkainius, kurie yra nurodomi Sutarties SD priede Nr. 4 „Pasiūlymas“.
   3. Užsakovo Rangovui sumokėtų Darbų kainų suma be PVM pagal šią Sutartį negali viršyti Sutarties kainos, taip pat Užsakovas neįsipareigoja pateikti Užsakymų už visą Sutarties kainą.
   4. Užsakovas įsipareigoja sumokėti už tinkamai atliktą Darbus ir (ar) Darbų etapą Sutarties SD numatyta tvarka.
   5. Šalių susitarimu, Užsakovas pagal pateiktą išankstinio mokėjimo sąskaitą gali atlikti avansinį mokėjimą Rangovui Sutarties SD numatytais atvejais.
   6. PVM apskaičiuojamas ir sumokamas, prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, apmokama Darbų kaina nesikeičia, o yra perskaičiuojama atitinkamai pasikeitusio PVM tarifo dydžiui.
   7. Apmokėjimui už Rangovo atliktus ir Užsakovui perduotus Darbus, Įstatymų numatytais atvejais taikomas atvirkštinis apmokestinimas, t. y. už Rangovo atliktus ir Užsakovui perduotus Darbus bei Rangovo pateiktas medžiagas ir įrangą, pagal PVM sąskaitą faktūrą PVM į Valstybės biudžetą turi sumokėti Užsakovas.
   8. Rangovas patvirtina, kad atliks Darbus, reikalingus Sutarties įgyvendinimui, visa apimtimi ir papildomų lėšų nereikės. Paaiškėjus, kad Sutarčiai įvykdyti būtini tokie darbai (įskaitant medžiagas, įrangą, mechanizmus ir kitas priemones), kurių Rangovas nenumatė, neįtraukė į savo Pasiūlymo kainą, bet turėjo ir galėjo numatyti, laikoma, kad Rangovo išlaidos, susijusios su tokių Darbų atlikimu, yra įvertintos Darbų kainoje ir Užsakovo papildomai neturi būti apmokamos.
   9. Šalys sutaria, kad visi šios Sutarties pagrindu atliekami mokėjimai bus vykdomi pavedimu į Rangovo rekvizituose nurodytą sąskaitą Banke, išskyrus atvejus, kai Rangovas iš anksto pateiks rašytinį prašymą el. paštu Užsakovui atlikti mokėjimą pavedimu į kitą Rangovo sąskaitą Banke.

Jei mokėjimai pagal šią Sutartį yra tarptautiniai, taikoma SHA atsiskaitymų schema (mokančioji Šalis sumoka banko mokesčius už tarptautinį mokėjimo nurodymą, o užsienio bankų mokesčius sumoka mokėjimą priimanti Šalis).

* 1. Rangovas patvirtina, kad į Sutarties SD priede Nr. 4 „Pasiūlymas“ nurodytą kainą yra įskaičiuota:
     1. visos tiesioginės ir netiesioginės išlaidos, susijusios su Rangovo medžiagų, gaminių, priemonių, įrangos įsigijimu, naudojimu, transportavimu, pateikimu, draudimu ir saugojimu bei Užsakovo pateiktų medžiagų ir Įrangos naudojimu, draudimu ir saugojimu;
     2. visos tiesioginės ir netiesioginės išlaidos Rangovo ir/ar Užsakovo medžiagų ir įrangos (įskaitant, bet nepasiribojant Įkrovimo stotelės) iškrovimui, transportavimui iki Užsakovo nurodytos vietos, bei sandėliavimui Darbų atlikimo metu;
     3. keičiamų medžiagų ar kitų Darbų atliekų tiesioginės ir netiesioginės utilizavimo išlaidos;
     4. transportavimo išlaidos už Užsakovo pateiktos įrangos pakuočių pristatymą į Užsakovo rekomenduojamą arba Rangovo pasirinktą arčiausiai Objekto esančią atliekų tvarkymo vietą ir įrangos bei medžiagų pakuočių utilizavimą;
     5. visi bet kurio pobūdžio mokesčiai ar mokėjimai bei įvairūs kiti darbai, kuriuos būtina atlikti siekiant užtikrinti priešgaisrinės saugos, higienos, darbuotojų saugos, aplinkos apsaugos ir kitus Įstatymų nustatytus reikalavimus, atitinkamą darbų organizavimą, saugų įrengimų veikimą ir darbų rezultatų naudojimą pagal paskirtį, taip pat bet kokie darbai, siekiant nesugadinti Užsakovo ar trečiųjų asmenų turto ar nepažeisti tokių asmenų teisėtų interesų;
     6. visos patiriamos tiesioginės ir netiesioginės išlaidos Darbams atlikti, įskaitant Rangovo mokamus mokesčius, rinkliavas, muitus, akcizus, atlyginimus, honorarus, užmokesčius, mokėjimus už banko ar draudimo kompanijos išduodamas Sutartyje numatytas užtikrinimo priemones, visas kitas Rangovo iš anksto numatytas ar nenumatytas mokėtinas sumas (kaštus);
     7. visos su specialių sričių ekspertų, specialistų, profesionalų žiniomis, konsultacijomis bei paslaugomis, kurios yra reikalingos tinkamam Darbų atlikimui, susijusios tiesioginės ir netiesioginės išlaidos;
     8. visos kitos įvairios tiesioginės ir netiesioginės išlaidos, būtinos Sutartyje numatytiems Darbams įgyvendinti.
  2. Visi ir bet kokie medžiagų, įrangos, priemonių, darbų, paslaugų kainų pasikeitimai, infliacija, mokesčių (išskyrus PVM) tarifų pasikeitimai, darbo užmokesčio dydžio pakeitimai, visi kiti ekonominio bei kitokio pobūdžio veiksniai negali daryti įtakos sutartos Darbų kainos pakeitimui.
  3. Šalys susitaria, kad jei Sutartyje nėra nurodyti kokie nors darbai, o jie pagal Sutarties sąlygas yra būtini kokybiškai ir tinkamai atlikti Sutartimi numatytus Darbus ir/ar pasiekti Sutartyje numatytą tikslą, laikoma, kad šie darbai yra laikomi Susijusiais darbais ir yra įtraukti į Sutartyje ar jos prieduose nurodytą Darbų kainą ir Rangovas įsipareigoja juos atlikti.
  4. Už Darbus, kuriuos Rangovas atlieka be Užsakovo rašytinio sutikimo, nukrypdamas nuo Sutarties, Užsakovas Rangovui neapmoka.
  5. Jei dėl Rangovo kaltės reikalingas Darbų etapo ir/ar Darbų trūkumų taisymas po Darbų Perdavimo priėmimo akto pasirašymo, Darbų etapo ir/ar Darbų trūkumų taisymas atliekamas neatlygintinai Rangovo lėšomis.
  6. Rangovas prisiima visą riziką dėl to, kad dėl ne nuo Užsakovo priklausančių aplinkybių padidės su Sutarties vykdymu susijusios išlaidos ir Rangovui Sutarties vykdymas taps sudėtingesnis (Rangovui padidės įsipareigojimų vykdymo kaina). Bendra Sutarties kaina nebus keičiama Sutarties galiojimo laikotarpiu. Įsipareigojimų vykdymo kainos padidėjimas nesuteikia Rangovui teisės sustabdyti Sutarties vykdymo ar atsisakyti Sutarties šiuo pagrindu. Tai būtų laikoma esminiu Sutarties pažeidimu iš Rangovo pusės.
  7. Šalys susitaria, kad Užsakovas turi teisę sulaikyti Darbų kainos ar bet kurios jos dalies sumokėjimą, jeigu:
     1. Rangovas neatlieka Darbų pagal Sutartyje, jos prieduose numatytas sąlygas ir/ar Įstatymų reikalavimus;
     2. Rangovo atlikti Darbai, jų rezultatai neatitinka Sutarties, Įstatymų nustatytų ar įprastinių reikalavimų – iki bus pašalinti nustatyti Darbų rezultatų trūkumai;
     3. Rangovas neįvykdo šios Sutarties BD 7.1 ir 7.2 punktuose numatytų įsipareigojimų;
     4. Rangovas nepateikė PVM sąskaitos faktūros atitinkamai apmokėjimo sumai arba pateiktoje PVM sąskaitoje faktūroje yra klaidų, arba tarp Šalių yra ginčas dėl PVM sąskaitoje faktūroje nurodytos mokėtinos sumos dydžio, priskaičiuotų netesybų ir pan.
  8. Užsakovas turi teisę be atskiro išankstinio Rangovo įspėjimo sulaikyti ir (ar) išskaičiuoti iš Rangovui pagal šią Sutartį mokėtinų sumų visas ir bet kokias nuostolių kompensavimo ir (ar) netesybų (delspinigių, baudų) sumas, Rangovo mokėtinas Užsakovui, t. y. Užsakovui vienašališkai įskaitant vienarūšį priešpriešinį reikalavimą dėl atitinkamos sumos. Apie atliktą įskaitymą Užsakovas raštu informuoja Rangovą.
  9. Jeigu Rangovui yra sumokėtas avansas, avansas išskaitomas iš Užsakovo mokėtinų Rangovui sumų už Darbus, atliekant išskaitymus iš kiekvieno mokėjimo. Išskaitymai daromi tol, kol išskaitoma visa avanso suma. Bet kuriuo atveju visa likusi neišskaityta avanso suma, nepriklausomai nuo tokios sumos dydžio, yra išskaitoma iš paskutiniųjų sumų, kurias Užsakovas privalo sumokėti Rangovui už Darbus.

1. **Šalių teisės ir pareigos**
   1. Užsakovas įsipareigoja:
      1. Sutarties vykdymo metu bendradarbiauti su Rangovu, teikiant Sutarties vykdymui pagrįstai reikalingą informaciją;
      2. suteikti reikiamus įgaliojimus Rangovui veikti Užsakovo vardu (jei tokie įgaliojimai yra reikalingi);
      3. priimti iš Rangovo tinkamai ir kokybiškai atliktus Darbus ir sumokėti už juos Sutartyje nustatytais terminais ir tvarka;
      4. informuoti Rangovą dėl netinkamos atliktų Darbų kokybės bet kuriuo Sutarties vykdymo metu, įskaitant ir po Projekto Perdavimo priėmimo akto, ir/ar Darbų Perdavimo priėmimo akto pasirašymo, t. y. po to kai sužino apie netinkamai atliktus Darbus arba pastebi jų trūkumus;
      5. Vykdyti visus kitus šia Sutartimi prisiimtus įsipareigojimus.
   2. Rangovas įsipareigoja:
      1. pasirašant Sutartį arba ne vėliau kaip iki Darbų atlikimo pradžios pasirašyti su Užsakovu Darbuotojų saugos ir sveikatos tarpusavio atsakomybės ribų aktą (Sutarties BD priedas Nr. 1 „Darbuotojų saugos ir sveikatos tarpusavio atsakomybės ribų akto forma”);
      2. vykdyti Sutartyje numatytus įsipareigojimus vadovaudamasis Techninėje dokumentacijoje, Sutartyje ir Įstatymuose numatytais terminais ir reikalavimais bei įprastai tokių Darbų atlikimui taikoma praktika;
      3. bendrauti su Klientu vadovaujantis Užsakovo pateiktu Kliento aptarnavimo standartu (kai toks pateikiamas);
      4. visą Sutarties galiojimo laikotarpį nesiūlyti Klientui sudaryti sutartis tiesiogiai su Rangovu Darbams atlikti ar Įkrovimo stotelei, rangovo medžiagos ir įrangai įsigyti;
      5. neatskleisti Klientui Darbų kainos jokia forma. Darbų kainos atskleidimas Klientui pripažįstamas konfidencialios informacijos atskleidimu ir esminiu Sutarties pažeidimu, sukeliančiu Sutartyje bei Įstatymuose numatytas pasekmes;
      6. Darbų apimtis įsivertinti ir Darbų kainą paskaičiuoti objektyviai, sąžiningai, parenkant racionalius techninius sprendinius, įgyvendinamus optimaliomis sąnaudomis atsižvelgiant į Objekto specifiką;
      7. susipažinti su Projektu (jei toks pateiktas) ir nedelsiant informuoti Užsakovą apie Projekto klaidas, netikslumus ar neatitikimus, jei tokių randa, ir toliau dėl jų vadovautis Užsakovo nurodymais. Rangovui nepareiškus pastabų dėl Projekto klaidų, neatitikimų ir netikslumų, atsakomybė už Projekto klaidas, netikslumus ir neatitikimus tenka Rangovui;
      8. iki Įkrovimo stotelės ir/ar Infrastruktūros įrengimo darbų Objekte pradžios pateikti Užsakovui suderinimui informaciją apie techninius sprendinius, kurie nėra pakankamai detalizuoti Projekte, bet neprieštarauja esminiams Projekto sprendiniams ir be Užsakovo pritarimo nepradėti tolimesnių darbų vykdymo;
      9. atlikti Darbus griežtai laikantis Projekto, Kliento projekto (jei toks pateiktas) (su pataisymais, jei tokie buvo atliekami). Darbai, atlikti ne pagal Projektą ar Kliento projektą (jei toks pateiktas) (su pataisymais, jei tokie buvo atliekami), laikomi atliktais netinkamai ir negali būti priimami, kol Rangovas savo sąskaita neištaiso visų trūkumų;
      10. prieš pradėdamas bet kokius Darbus susipažinti su Objektu, užfiksuoti Objekto esamą būklę nuotraukose ir pateikti nuotraukas Užsakovui;
      11. Užsakovui pageidaujant, parengti Darbų grafiką pagal Techninėje dokumentacijoje nurodytus reikalavimus bei jį suderinti su Užsakovu per 3 (tris) darbo dienas nuo Užsakovo prašymo pateikimo dienos;
      12. Užsakovui pageidaujant, jo nurodytu periodiškumu, teikti Darbų vykdymo ataskaitą, kurioje būtų nurodyta: išsamus Darbų eigos ir pasiekto rezultato per ataskaitinį laikotarpį aprašymas, faktinės ir planuotos Darbų eigos palyginimas pateikiant išsamią informaciją apie visus įvykius arba aplinkybes, kurios galėtų sutrukdyti baigti Darbus per Sutartyje ir/ar grafike nurodytus terminus. Kartu su ataskaita turi būti pateikiamos ataskaitiniu laikotarpiu atliktų Darbų nuotraukos elektroniniu formatu (ne mažiau kaip 5 (penkios) nuotraukos);
      13. iki Darbų pradžios parengti ir pateikti Užsakovui Objekte dirbančių ir/ar dirbsiančių Rangovo ir/ar jo pasitelktų trečiųjų asmenų (subrangovų) darbuotojų sąrašą, taip pat informuoti Užsakovą apie šio darbuotojų sąrašo pasikeitimus nedelsiant nuo atitinkamų pasikeitimų paaiškėjimo pateikiant naują sąrašo redakciją elektroniniu paštu;
      14. Rangovas, negalėdamas sumontuoti Objekte Sutartyje nurodytos galios Įkrovimo stotelės ir/ar Infrastruktūros dėl objektyvių priežasčių, turi nedelsiant informuoti Užsakovą;
      15. atlikti Darbus, užtikrinant elektros įrenginių įrengimo bendrųjų taisyklių, priešgaisrinės saugos, higienos, darbuotojų saugos, aplinkos apsaugos ir kitų Įstatymų nustatytų reikalavimų laikymąsi, bei optimalų ir profesionalų darbų organizavimą, saugų įrengimų veikimą ir darbų rezultatų naudojimą pagal paskirtį, taip pat, užtikrinat, kad nebus sugadintas Užsakovo ar trečiųjų asmenų turtas ar pažeisti jų teisėti interesai. Rangovas įsipareigoja sudaryti galimybes Užsakovui bet kada tikrinti kaip Rangovas, subrangovai, jų darbuotojai laikosi šiame punkte nurodytų reikalavimų;
      16. užtikrinti, kad:
          1. Rangovo ir subrangovų darbuotojai ir (arba) tretieji asmenys nebūtų apsvaigę nuo alkoholio (0,00% promilių), narkotinių, toksinių ir (arba) psichotropinių medžiagų. Kilus įtarimų dėl asmenų apsvaigimo nuo nurodytų medžiagų, Užsakovas turi teisę juos patikrinti alkotesteriu ir kitais mediciniškai patvirtintais būdais. Jei patikrinimo rezultatai yra teigiami arba asmuo atsisako būti patikrintas, Rangovas privalo užtikrinti, kad šis asmuo nedelsiant būtų pašalintas iš darbo vietos ir be atskiro Užsakovo sutikimo į ją nebūtų įleistas;
          2. visi dirbantys Rangovo ir subrangovo darbuotojai būtų instruktuoti pagal teisės aktų reikalavimus;
          3. atliekant Darbus būtų laikomasi darbuotojų saugos darbe, technologinių, aplinkos apsaugos, gaisrinės saugos ir kitų reikalavimų bei Užsakovo nurodymų, nepažeidžiami trečiųjų asmenų interesai ir užtikrinama, kad nurodytų reikalavimų laikysis Rangovo bei Darbams atlikti Rangovo pasitelktų subrangovų darbuotojai.
      17. nedelsiant, bet ne vėliau kaip per 24 valandas (arba sekančią darbo dieną) informuoti Užsakovą apie visus nelaimingus atsitikimus ar incidentus, įvykusius su Rangovo, subrangovo darbuotojais Objekte, taip pat apie gaisrus, įrenginių gedimus, įvykusius dėl Rangovo ir subrangovo personalo veiksmų;
      18. atlikti įvykusių nelaimingų atsitikimų tyrimą ir vykdyti jų apskaitą (jei įvykyje dalyvavo Rangovas ir/ar jo atstovas, ir/ar Rangovo pasitelkti tretieji asmenys), taip pat informuoti Užsakovą apie įvykusius nelaimingus atsitikimus. Įvykusius nelaimingus atsitikimus su Rangovo darbuotojais tirs ir apskaitys Rangovo sudaryta komisija, į kurią turi būti pakviesti ir Užsakovo paskirti atstovai;
      19. naudoti savo įrangą bei medžiagas, kurios yra reikalingos Darbams atlikti. Rangovo medžiagos ir įranga turi atitikti galiojančius standartus, Įstatymų reikalavimus, turėti reikiamas pažymas ar sertifikatus, jei tai numato Įstatymai. Rangovas yra atsakingas už atliekamų Darbų ir naudojamų Rangovo medžiagų ir įrangos kokybę ir atitikimą įprastai tokiems Darbams ir medžiagoms bei įrangai keliamiems reikalavimams;
      20. iki Darbų Perdavimo priėmimo akto pasirašymo momento, saugoti Užsakovo perduotus Darbams atlikti reikalingus reikmenis, įrangą (jei tokie reikmenys, įrankiai buvo perduoti Rangovui) nuo sugadinimo, vagystės, meteorologinių sąlygų ir drėgmės daromos žalos bei kitų atvejų. Rangovui pereina Užsakovo jam perduoti turto atsitiktinio žuvimo rizika. Rangovas įsipareigoja nedelsiant informuoti Užsakovą apie kiekvieną Užsakovo turtui padarytos žalos ar galinčios kilti grėsmės žalai atsirasti atvejį, kurį Darbų atlikimo vietoje pastebės Rangovas, jo darbuotojai, įgalioti asmenys ar subrangovai;
      21. garantuoti Užsakovo atstovams teisę netrukdomai atlikti Darbų patikrą Darbų eigoje, susipažinti su Darbams naudojamų medžiagų ir įrangos dokumentacija. Rangovas įsipareigoja vadovautis Užsakovo atstovų duotomis instrukcijomis, kiek tai susiję su Darbų kokybe ir tinkamumu. Šiame Sutarties punkte nustatytos Užsakovo ir/ar jo atstovo teisės negali būti laikomos ar suprantamos kaip Užsakovo pareigos ir neeliminuoja Rangovo atsakomybės už tinkamą Darbų ir jų rezultatų kokybę, jei Užsakovas šiomis teisėmis nepasinaudoja;
      22. teikiant ataskaitą Sutarties BD 5.2.12 punkte numatyta tvarka, kartu informuoti Užsakovą apie Darbus atliekančius trečiuosius asmenis (subrangovus) ir jų atliekamus Darbus. Užsakovas gali pareikalauti pakeisti subrangovą, jeigu turi pagrįstų abejonių dėl subrangovo kvalifikacijos, darbų kokybės, garantijų ir kitų aplinkybių;
      23. iki Darbų Perdavimo priėmimo akto pateikimo Užsakovui, pateikti Techninėje dokumentacijoje nurodytą išpildomąją dokumentaciją ir kitus dokumentus bei Darbų rezultatą pagrindžiančias nuotraukas;
      24. per galimai trumpiausią laiką, bet ne ilgiau kaip 2 (dvi) valandas nuo jam pateikto Užsakovo reikalavimo, nušalinti nuo darbų kiekvieną Rangovo įdarbintą asmenį ar Rangovo pasamdytą subrangovą (subrangovo įdarbintą asmenį), kuris, pagrįsta Užsakovo nuomone dėl netinkamos kvalifikacijos arba kokiu kitu būdu gali trukdyti Rangovui laiku arba kokybiškai įvykdyti Sutartį. Darbus atliekančių asmenų pašalinimas neatleidžia Rangovo nuo Sutartimi prisiimtų įsipareigojimų įvykdymo. Aiškumo dėlei Šalys susitaria, kad ši nuostata neįpareigoja Užsakovo tikrinti Rangovo įdarbintų asmenų ar Rangovo pasamdytų subrangovų (subrangovų įdarbintų asmenų);
      25. prisiimti visą atsakomybę už statybinių ir kitokių atliekų, įskaitant Užsakovo įrangos pakuotes, sutvarkymą vadovaujantis Įstatymų reikalavimais:
          1. organizuoti bei vykdyti Darbų metu susidarančių atliekų apskaitą, surinkimą, rūšiavimą, ženklinimą ir perdavimą atitinkamiems pagal atliekų rūšį atliekų tvarkytojams;
          2. atliekų tvarkymo dokumentuose nurodyti Objekto pavadinimą, adresą, o atliekų gamintoju (turėtoju) nurodyti Rangovą;
          3. tinkamai Įstatymu nustatyta tvarka pašalinti susikaupusias atliekas ir per 5 (penkias) darbo dienas nuo susikaupusių atliekų pašalinimo pateikti Užsakovui Rangovo tiektų medžiagų ir įrangos atliekų perdavimo trečiajam asmeniui Perdavimo priėmimo akto ir/ar gautos PVM sąskaitos faktūros ir/ar kito dokumento, patvirtinančio atliekų sutvarkymą pagal Įstatymus kopijas;
          4. pagal Įstatymų reikalavimus sutvarkyti Užsakovo tiekiamų medžiagų ir įrangos pakuotes ir pakuočių atliekas perduodant jas Užsakovo rekomenduojamam trečiajam asmeniui arba pasirenkant kitą Įstatymų reikalavimus atitinkantį atliekų tvarkytoją;
          5. per 5 (penkias) darbo dienas po Sutarties pasirašymo pateikti Užsakovui sutarties ar sutarčių, sudarytos su trečiuoju asmeniu dėl atliekų naudojimo ir šalinimo, kopiją, išrašą arba Garantinį raštą, kad atliekos bus pašalintos Įstatymų nustatyta tvarka. Objekte susidarančių atliekų tvarkymui Rangovas arba jo pasamdyta įmonė turi būti įregistruotas atliekas tvarkančių įmonių registre. Susidarančių pavojingų atliekų tvarkymui Rangovas arba jo pasamdyta įmonė privalo turėti pavojingų atliekų tvarkymo licenciją ir turėti kvalifikuotus darbuotojus, turinčius teisę tvarkyti atliekas.
      26. nuolat valyti savo Darbų atlikimo vietą nuo atliekų ir baigus Darbus ją kompleksiškai išvalyti (savo lėšomis sutvarkyti aplinką, pašalinti savo Darbų atliekas bei statybos šiukšles, išgabenti nepanaudotas medžiagas, priemones, įrengimus, pašalinti statybinę techniką pagal Įstatymų reikalavimus ir užpildyti reikalingus dokumentus bei ataskaitas) prieš perduodant Darbus, jų rezultatus Užsakovui. Jei minėti valymo darbai nebus vykdomi, Užsakovas gali juos atlikti pats arba trečiųjų asmenų pagalba. Tokiu atveju Rangovas įsipareigoja apmokėti už šiuos valymo darbus per 5 (penkias) darbo dienas, pagal pateiktą PVM sąskaitą faktūrą;
      27. Rangovui Darbams vykdyti gali būti suteikta teisė naudotis tokiu šilumos, elektros ir vandens bei kitų paslaugų, kurių jam gali reikėti, kiekiu, kokį saugiai, be neigiamos įtakos Klientui galima gauti Darbų atlikimo vietoje ar šalia jos. Rangovas, esant poreikiui, prieš pradedant Darbus gali įrengti apskaitos prietaisus ir atsiskaityti už sunaudotus resursus rinkos kainomis, jeigu nesusitariama kitaip;
      28. atliktiems ir Užsakovui perduotiems Darbams ir Rangovo medžiagoms ir įrangai suteikti Sutarties SD nurodytą garantiją, ir vykdyti visus iš to kylančius įsipareigojimus;
      29. neatlygintinai, savo sąskaita, rizika ir atsakomybe ištaisyti Užsakovo nustatytus Darbų ar Rangovo medžiagų ir/ar įrangos trūkumus per Užsakovo nustatytą terminą;
      30. tinkamai pildyti Įstatymuose bei normatyviniuose statybos techniniuose dokumentuose nurodytus dokumentus bei kitus Darbų dokumentus, juos saugoti, archyvuoti ir kartu su Darbų perdavimo priėmimo aktu perduoti Užsakovui, jei jie nebuvo perduoti anksčiau. Rangovas sutinka bei įsipareigoja užtikrinti, kad visą Darbų atlikimo laikotarpį Užsakovas bei jo atstovai turėtų priėjimą prie šios dokumentacijos, ją tikrintų bei naudotų kompetencijos ribose;
      31. įsipareigoja susipažinti ir santykiuose su Užsakovu ir Sutarties vykdymui pasitelkiamomis trečiosiomis šalimis visą Sutarties galiojimo laikotarpį laikytis AB „Ignitis grupė“ valdybos sprendimais patvirtintų Antikorupcinės politikos (toliau – Politika), Etikos ir Tiekėjų etikos kodeksų (toliau – Kodeksų) aktualiausios redakcijos nuostatų, įtvirtinančių gerosios verslo praktikos, etikos ir elgesio normas. Susipažinti su Politika bei Kodeksais ir/ar jų pakeitimais galima adresu https://ignitisgrupe.lt/apie-mus/veiklos-dokumentai. Rangovas privalo užtikrinti, kad šio punkto reikalavimų laikytųsi tiek Rangovas, tiek ir jo Sutarties vykdymui pasitelkiamų trečiųjų šalių darbuotojai, valdymo ir priežiūros organų nariai bei kiti atstovai. Šiame punkte nustatytos pareigos pažeidimas yra laikomas esminiu Sutarties pažeidimu suteikiančiu teisę Užsakovui vienašališkai nutraukti Sutartį;
      32. teikti informaciją apie Rangovo ir (ar) subrangovo darbuotojų dirbtas valandas už kiekvieną einamąjį mėnesį iki kito mėnesio 10 (dešimtos) dienos, teikiant duomenis Sutarties SD nurodytu el. paštu arba užpildant saugos ir sveikatos deklaraciją;
      33. įvykus įvykiui, dėl kurio Rangovo darbuotojas, vykdydamas Darbus pagal Sutartį, patyrė žalą sveikatai, nedelsiant pateikti duomenis apie tai už Sutarties vykdymą atsakingam asmeniui Sutarties SD nurodytu el. paštu ir, atlikus tyrimą, pasidalinti pagrindinėmis TRIR įvykio priežastimis ir planuojamais koregavimo veiksmais tam, kad būtų galima išvengti panašių įvykių ateityje. Jeigu Sutarties vykdymui samdomi subrangovai, teikti šiame punkte nurodytą informaciją apie subrangovus;
      34. Rangovas užtikrina ir garantuoja, kad tiek Sutarties sudarymo metu, tiek visą jos galiojimo laikotarpį Rangovas ir (ar) jo akcininkas (-ai) ir (ar) tiesioginis (-iai) ar netiesioginis (-iai) galutinis (-iai) naudos gavėjas (-ai) ir (ar) jų valdomas (-i) subjektas (-ai), subrangovas, subtiekėjas (toliau – Subjektai), nėra įtraukti į bet kokį Europos Sąjungos ir (ar) Jungtinių Tautų ir (ar) Didžiosios Britanijos ir (ar) Jungtinių Amerikos Valstijų ir (ar) Lietuvos Respublikos prekybinių, ekonominių, finansinių ar kitų sankcijų sąrašą (-us) ir (ar) panašų sąrašą Europos rekonstrukcijos ir plėtros banko (toliau – ERPB) sąrašą asmenų ar subjektų, kurie neturi teisės gauti ERPB finansuojamą sutartį ar ERPB finansavimą, kurį galima rasti ERPB interneto svetainėje: *[Ineligible Entities](https://www.ebrd.com/home/who-we-are/strategies-governance-compliance/ebrd-sanctions-system/ineligible-entities.html" \t "_blank" \o "https://www.ebrd.com/home/who-we-are/strategies-governance-compliance/ebrd-sanctions-system/ineligible-entities.html)* (toliau – Sankcijų sąrašai), taip pat nei vienam iš Subjektų nėra pareikštas bet koks įtarimas, susijęs su dalyvavimu pinigų plovimu, teroristų finansavimu ar mokestiniu sukčiavimu susijusioje veikloje ir (ar) įsitraukimu į tokią veiklą. Rangovas Sutarties vykdymo metu įsipareigoja nedelsdamas raštu, bet ne vėliau nei per 1 (vieną) darbo dieną nuo nurodytų aplinkybių atsiradimo, pranešti Užsakovui informaciją apie Subjektų įtraukimą į Sankcijų sąrašus, taip pat apie Subjektui pareikštus įtarimus dėl aukščiau nurodytų veiklų ir (ar) įsitraukimo į tokias veiklas. Subjektų, kurių akcijomis prekiaujama vertybinių popierių biržoje, naudos gavėjui nustatyti taikomi Lietuvos Respublikos pinigų plovimo ir teroristų finansavimo įstatyme nustatyti kriterijai. Šiame punkte nustatytų reikalavimų pažeidimas ir (ar) nesilaikymas sukelia Sutartyje nurodytas pasekmes;
      35. vykdyti kitus šia Sutartimi prisiimtus ir Įstatymuose nustatytus įsipareigojimus.
   3. Šalys susitaria, kad jei Rangovas neatlieka Darbų pagal Sutartyje, jos prieduose numatytas sąlygas ir/ar Įstatymų reikalavimus, Užsakovas turi teisę reikalauti, kad:
      1. Rangovas nutrauktų tolimesnius Darbus; ir/ar
      2. Rangovas neatlygintinai pakeistų Rangovo medžiagas ir/ar įrangą; ir/ar
      3. Rangovas neatlygintinai pagerintų atliekamų Darbų kokybę, kad ji atitiktų Sutartyje ir jos prieduose bei įstatymuose nustatytus, ar iš jų kylančius reikalavimus; ir/ar
      4. įgyvendinti kitas Sutartyje ir Įstatymuose nustatytas teises.
   4. Užsakovas turi teisę:
      1. bet kada tikrinti kaip Rangovas, subrangovai, jų darbuotojai laikosi Darbuotojų saugos ir sveikatos tarpusavio atsakomybės ribų akte nustatytų įsipareigojimų ir kitų teisės aktuose įtvirtintų darbuotojų saugos reikalavimų;
      2. teikti Rangovui pastabas, pasiūlymus, pageidavimus bei nurodymus dėl Darbų atlikimo tvarkos. Užsakovo pastabos, pasiūlymai, pageidavimai bei nurodymai Rangovui yra privalomi ir jis turi juos įvykdyti. Tuo atveju, jeigu Rangovas mano, kad Užsakovo pastabos, pasiūlymai, pageidavimai bei nurodymai prieštarauja Įstatymų reikalavimams arba kelią grėsmę atliekamų Darbų tinkamumui bei saugumui, Rangovas turi raštu išdėstyti savo nuomonę Užsakovui. Jeigu Rangovas raštu nepateikia savo nuomonės Užsakovui, ir įvykdo Užsakovo ar jo atstovo pastabas, pasiūlymus, pageidavimus bei nurodymus, už jų sukeltas pasekmes atsako Rangovas;
      3. atsisakyti dalies Sutartyje nurodytų Darbų raštu apie tai informavęs Rangovą iki tol, kol Sutartyje nurodyti Darbai, kurių ruošiamasi atsisakyti, nėra pradėti ir/ar jiems atlikti būtinos medžiagos nėra užsakytos, patiektos ir/ar panaudotos. Tokiu atveju, Darbų kaina sumažinama proporcingai atsisakomiems Darbams ir raštu patvirtinamas Sutarties kainos pakeitimas.
      4. pareikalauti pakeisti Rangovo pasitelktą subrangovą (nepaisant to, kad yra gautas raštiškas Užsakovo pritarimas jo pasitelkimui), jeigu Darbų vykdymo metu atsiranda pagrįstų abejonių dėl subrangovo kvalifikacijos, darbų kokybės, garantijų, finansinės padėties. Rangovas privalo šį Užsakovo reikalavimą vykdyti nedelsiant.
   5. Rangovas turi teisę:
      1. prašyti, kad Užsakovas pateiktų su tinkamu Sutarties vykdymu susijusią informaciją ar dokumentus;
      2. reikalauti, kad Užsakovas priimtų užsakytus tinkamai ir laiku atliktus Darbus bei pasirašytų Darbų Perdavimo priėmimo aktą, tinkamai ir laiku vykdytų kitus sutartinius įsipareigojimus;
      3. gauti Sutartyje nurodytą užmokestį už laiku, tinkamai ir kokybiškai atliktus Darbus Sutartyje numatyta tvarka.
2. **Darbų ir Darbų etapų perdavimas, priėmimas ir garantijos**
   1. Užsakyme nurodyti Darbai ir jų rezultatas gali būti perduodamas pilna apimtimi pasirašant Darbų Perdavimo priėmimo aktą arba Darbų etapais, pasirašant Perdavimo priėmimo aktus arba, Šalims susitarus, Darbų etapų perdavimo priėmimo faktas fiksuojamas Šalims apsikeičiant informacija ir patvirtinimais elektroniniu paštu.
   2. Šalys aiškiai supranta, kad Darbų etapo Perdavimo priėmimo akto pasirašymas nėra galutinis Darbų perdavimas priėmimas ir yra pasirašomas tik tinkamo Sutarties vykdymo kontrolei ir sukuriantis teisę Užsakovui atsiskaityti su Rangovu Sutarties SD numatyta tvarka ir terminais už Sutartyje nurodyto Darbų etapo rezultatą. Darbų rezultato atsitiktinio žuvimo ar sugedimo rizika iki Darbų Perdavimo priėmimo akto pasirašymo tenka Rangovui.
   3. Rangovas, atlikęs Darbus, ne vėliau kaip kitą darbo dieną po Darbų baigimo, turi pateikti Užsakovui Darbų įvykdymą pagrindžiančius dokumentus, nurodytus Techninėje dokumentacijoje bei Darbų Perdavimo – priėmimo aktą arba su Užsakovu suderintais atvejais, baigęs Darbų etapą, ne vėliau kaip per kitą darbo dieną po Darbų etapo baigimo, pateikti Užsakovui Darbų etapo įvykdymą pagrindžiančius dokumentus, nurodytus Techninėje dokumentacijoje. Darbai turi būti patvirtinti techninės priežiūros atstovo:
   4. Darbų Perdavimo priėmimo aktas yra pasirašomas atlikus visus Sutartyje numatytus Darbus ir perdavus Užsakovui Įstatymuose ir Techninėje dokumentacijoje nurodytą išpildomąją dokumentaciją.
      1. Užsakovas per 5 (penkias) darbo dienas nuo Darbų Perdavimo priėmimo akto gavimo dienos turi pateikti Rangovui pastabas ir pretenzijas, kuriose turi nurodyti Rangovo medžiagų ir/ar įrangos ir/ar atliktų Darbų trūkumus ar neatitikimus Sutarčiai, Įstatymų ar įprastai tokiems darbams keliamiems reikalavimams ir jų ištaisymo terminą ne trumpesnį kaip 2 (dvi) darbo dienos. Jei Užsakovas neturi pastabų dėl Rangovo medžiagų ir/ar įrangos ir/ar Darbų kokybės, tai privalo pasirašyti Darbų Perdavimo priėmimo aktą per 5 (penkias) darbo dienas nuo jo gavimo dienos.
      2. Jei Užsakovas pateikė pastabų dėl Rangovo medžiagų ir/ar įrangos ir/ar Darbų kokybės, Rangovas, atsižvelgdamas į šias pastabas, privalo per Užsakovo nustatytą terminą, juos pataisyti ir pateikti kartu su atnaujintu Darbų Perdavimo priėmimo aktu Užsakovui.
   5. Rangovo medžiagoms ir įrangai taikoma gamintojo suteikta garantija arba garantija nurodyta Pasiūlyme, arba Lietuvos Respublikos civilinio kodekso 6.698 straipsnyje bei Įstatymuose nurodytas terminas, taikant ilgiausią garantiją. Garantijos terminas detalizuojamas Sutarties SD.
   6. Rangovas užtikrina ir garantuoja, kad:
      1. Darbų Perdavimo priėmimo metu jo atliktų Darbų rezultatas atitinka Sutartyje, Įstatymuose ar įprastinėje tokių darbų praktikoje nustatytus reikalavimus, jis yra be trūkumų, panaikinančių arba sumažinančių Darbų rezultato vertę arba tinkamumą įprastam naudojimui.
      2. Darbų kaina paskaičiuota tinkamai įsivertinus Objektą, objektyviai, sąžiningai, parenkant racionalius techninius sprendinius, įgyvendinamus optimaliomis sąnaudomis.
      3. prieš atlikdamas Darbus pagal Sutartį, apsilankė Objekto vietoje ir tinkamai įvertino Objektą, galimus techninius sprendinius, visas galimas Projekto įgyvendinimo rizikas bei visas aplinkybes, susijusias su sėkmingu Sutarties įvykdymu ir pateiktas Projektas yra kokybiškas, Projektas ir jo sprendiniai atitinka Sutartyje ir Įstatymuose išdėstytus reikalavimus.
   7. Rangovas įsipareigoja atlyginti visą Užsakovo ar trečiųjų šalių patirtą žalą, jei Užsakovui pradėjus naudoti Darbo rezultatus paaiškėja, kad Sutarties BD 6.5 punkte nurodyta Rangovo pareikšta garantija neatitinka tikrovės ir dėl nuo Rangovo priklausančių Darbų rezultato trūkumų Užsakovas ar tretieji asmenys patiria žalą.
   8. Preziumuojama, kad Rangovas materialiai atsako už visus Darbų trūkumus, paaiškėjusius Darbų perdavimo priėmimo metu ir/ar Garantinio termino galiojimo metu, jeigu Rangovas neįrodo, kad Darbų trūkumai atsirado ne dėl Rangovo kaltės ar aplaidaus jo sutartinių įsipareigojimų vykdymo.
   9. Rangovas Garantinio termino metu, Užsakovui pareikalavus, privalo savo sąskaita ir rizika atlikti visus trūkumų ir/ar žalos ištaisymo Darbus, jeigu tie trūkumai ir/ar žala yra susiję su Sutartyje nurodytų reikalavimų neatitinkančiomis Rangovo medžiagomis ir/ar įranga, netinkama Darbų kokybe arba bet kurio Rangovo įsipareigojimo pagal Sutartį, Įstatymus neįvykdymu.
   10. Rangovas per visą Garantinį terminą privalo užtikrinti, kad Darbai atitiktų Sutarties, Įstatymų, galiojusių Darbų atlikimo metu, nustatytus reikalavimus. Rangovas atsako už Darbų trūkumus, nustatytus per Garantinį terminą, o taip pat už kitų trūkumų, kuriuos sąlygojo šie trūkumai, ištaisymą bei Užsakovo ir trečiųjų asmenų nuostolių, kuriuos sąlygojo šie trūkumai, atlyginimą.
   11. Garantinio termino metu nustačius Darbų, Rangovo medžiagų ir/ar įrangos kokybės trūkumų, Rangovas privalo:
       1. per 1 (vieną) darbo dieną nuo Užsakovo pranešimo gavimo, susisiekti su Užsakovu ir suderinti trūkumų šalinimo planą;
       2. nedelsiant, bet ne vėliau nei per 1 (vieną) dieną nuo Užsakovo nurodymo pašalinti pavojų žmonių gyvybei, jeigu toks yra kilęs, ir per su Užsakovu suderintą terminą pašalinti kitus trūkumus savo jėgomis ir lėšomis;
       3. kitais atvejais Užsakovo nustatytus trūkumus, pašalinti ne ilgiau kaip per 5 (penkias) darbo dienas nuo Užsakovo nurodymo pašalinti trūkumus gavimo dienos arba, jei dėl objektyvių aplinkybių trūkumų per šiame punkte nustatytą terminą pašalinti nėra galimybės, per kitą Šalių susitarimu nustatytą protingą terminą, užfiksuotą elektroniniu laišku. Jei Rangovas nesilaiko Sutarties BD 6.10 punkte nustatytu terminų, nepradeda Darbų arba Darbų atlikimas gali lemti Užsakovo ar trečiųjų asmenų papildomus nuostolius, Užsakovas turi teisę atlikti ar pabaigti tokius darbus pats ar pasitelkęs trečiuosius asmenis. Šiuo atveju, Rangovas privalo atlyginti visus Užsakovo ir/ar trečiųjų asmenų dėl trūkumų atsiradimo patirtus nuostolius bei atlyginti visas išlaidas, susijusias su trūkumų šalinimu, ne vėliau kaip per 5 (penkias) darbo dienas nuo rašytinio reikalavimo gavimo dienos.

# Draudimas

* 1. Rangovas, visą Sutarties galiojimo laikotarpį turi būti apsidraudęs savo civilinę atsakomybę. Civilinės atsakomybės draudimo sutartis turi tenkinti šiuos minimalius reikalavimus:
     1. apdraustos šios atsakomybės:
        1. veiklos civilinė atsakomybė dėl vykdomų statybos/montavimo ar instaliavimo darbų;
        2. veiklos civilinė atsakomybė dėl atliktų darbų, priežiūros, remonto (garantiniu laikotarpiu);
        3. produkto civilinė atsakomybė dėl sumontuotos įrangos bei atliktų montavimo ar remonto darbų;
        4. jeigu pagal galiojančius teisės aktus privalo būti sudaryta statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės draudimo sutartis, tai Rangovas šią sutartį privalo būti sudaręs iki pradedant Darbus;
        5. jeigu Rangovas atlieka ir projektavimo darbus, tai jis turi būti apsidraudęs ir Projektuotojo civilinę atsakomybę dėl atliekamų projektavimo darbų.
     2. draudimo apsaugos galiojimo terminai turi būti tokie:
        1. veiklos civilinė atsakomybė, nurodyta Sutarties BD 7.1.1.1 ir 7.1.1.2 punktuose – visą Sutarties galiojimo laikotarpį;
        2. produkto civilinė atsakomybė, nurodyta Sutarties BD 7.1.1.3 punkte – ne mažiau kaip 5 (penki) metai nuo Darbų Perdavimo priėmimo akto pasirašymo dienos. Jei toks draudimas galioja 1 (vienus) metus, Rangovas privalo kasmet sudaryti naują draudimo sutartį ir pateikti Užsakovui draudimo poliso patvirtintas kopijas per 5 (penkias) darbo dienas nuo tokių draudimo sutarčių sudarymo dienos;
        3. statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomasis draudimas, nurodytas Sutarties BD 7.1.1.4 punkte – visą Darbų vykdymo laikotarpį iki Darbų perdavimo Užsakovui, o civilinė atsakomybė dar 2 (dvejus) metus po Darbų perdavimo Užsakovui;
        4. projektuotojo civilinė atsakomybė, nurodyta Sutarties BD 7.1.1.5 punkte – visą projektavimo darbų vykdymo laikotarpį ir ne mažiau kaip 2 (du) metai po darbų perdavimo Užsakovui;
     3. draudimo suma turi būti ne mažiau kaip 250.000 Eur (du šimtai penkiasdešimt tūkstančių eurų) kiekvienam įvykiui ir bendrai pagal draudimo sutartį;
     4. draudimo sutartyje numatyta išskaita (franšizė) – ne didesnė kaip 5000 Eur (penki tūkstančiai eurų);
     5. jeigu Rangovas Sutarties vykdymui pasitelkia subrangovus dalies ar visų Darbų atlikimui, tai Sutarties BD 7.1.1 punkte išvardintų atsakomybių draudimo sutartyse subrangovai turi būti įtraukti kaip papildomi apdraustieji.
  2. Rangovas privalo pateikti Užsakovui Sutarties BD 7.1.1 punkte numatytą draudimo poliso patvirtintą kopiją per 5 (penkias) darbo dienas nuo šios Sutarties pasirašymo dienos ir jei toks draudimas galioja 1 (vienus) metus, Rangovas privalo kasmet sudaryti naują draudimo sutartį, pateikti Užsakovui draudimo poliso patvirtintas kopijas per 5 (penkias) darbo dienas nuo tokių draudimo sutarčių sudarymo dienos tol, kol ši Sutartis galios.
  3. Sutarties BD 7.1 ir 7.2 punktuose nustatytų reikalavimų nesilaikymas laikomas esminiu Sutarties pažeidimu ir kurios nesilaikymas suteikia teisę Užsakovui vienašališkai nutraukti Sutartį bei sukelia įstatymuose numatytas pasekmes.

1. **Šalių atsakomybė**
   1. Užsakovas, priėmęs tinkamai atliktus Darbus ir už juos neatsiskaitęs su Rangovu terminais, numatytais šioje Sutartyje, Rangovui pareikalavus, turi sumokėti Rangovui 0,05 procentų dydžio delspinigius nuo priimtų, bet neapmokėtų Darbų sumos.
   2. Rangovui Sutarties galiojimo laikotarpiu be pateisinamos objektyvios priežasties atsisakius vykdyti Užsakymą ir (ar) jo dalį, Užsakovui pareikalavus, Rangovas sumoka Užsakovui 10 procentų Sutarties kainos dydžio baudą.
   3. Rangovas, neatlikęs ar netinkamai atlikęs Sutartyje nurodytus Darbus/Darbų etapą per Sutartyje ir / ar Darbų grafike nustatytus terminus, Užsakovui pareikalavus, turi sumokėti Užsakovui 0,05 procentų dydžio delspinigius nuo Darbų/Darbų etapo kainos, bet visais atvejais ne mažiau kaip  500 Eur (vieną šimtą eurų) už kiekvieną pradelstą dieną, jeigu Sutarties SD nenurodytas kitas dydis. Ši taisyklė taikoma ir tada, kai vėlavimo priežastis yra trūkumų, nustatytų jau atliktuose Darbuose, taisymas.
   4. Rangovui pažeidus Sutarties BD 5.2.5. numatytą pareigą, Užsakovas įgyja teisę taikyti 1000 Eur (vieno tūkstančio eurų) baudą už kiekvieną atvejį.
   5. Rangovas, laiku neįvykdęs šios Sutarties BD 5.2.1 punkte numatytos pareigos, Užsakovui pareikalavus, turi sumokėti Užsakovui 100 Eur (vieną šimtą eurų) baudą už kiekvieną pradelstą dieną.
   6. . Jei Rangovas (jo subrangovai ar nuo jo priklausantys tretieji asmenys), vykdydamas Sutartyje nustatytas pareigas:
   7. pažeidžia darbuotojų saugos ir sveikatos teisės aktų reikalavimus, Rangovas, Užsakovo reikalavimu, moka 100 Eur baudą už kiekvieną atvejį, kuri pakartotinio pažeidimo atveju didėja po 50 Eur už kiekvieną tokį atvejį;
   8. pažeidžia darbuotojų saugos ir sveikatos teisės aktų reikalavimus vykdydamas padidintos rizikos darbus, Rangovas, Užsakovo reikalavimu, moka 500 Eur baudą už kiekvieną atvejį;
   9. neužtikrina, kad Darbų vykdymo vietoje nebūtų neblaivių ar apsvaigusių nuo psichoaktyvių medžiagų asmenų, už kuriuos jis atsako, Rangovas, Užsakovo reikalavimu, moka 1500 Eur baudą už kiekvieną darbuotoją;
   10. pažeidžia Sutarties BD 5.2.16 punkto nustatytas pareigas ir dėl to įvyksta sunkus nelaimingas atsitikimas, Rangovas, Užsakovo reikalavimu, moka 1500 Eur baudą už kiekvieną atvejį;
   11. pažeidžia Sutarties BD 5.2.16 punkto nustatytas pareigas ir dėl to žūsta žmogus, Rangovas, Užsakovo reikalavimu, moka 3000 Eur baudą už kiekvieną atvejį;
   12. pažeidžia gaisrinės saugos reikalavimus, Rangovas, Užsakovo reikalavimu, moka 300 Eur baudą už kiekvieną atvejį;
   13. pažeidžia aplinkosaugos reikalavimus, Rangovas, Užsakovo reikalavimu, moka 500 Eur baudą už kiekvieną atvejį;
   14. neužtikrina, kad Darbus vykdytų asmenys, turintys reikiamą kvalifikaciją ir (ar) turintys tam teisę, Rangovas, Užsakovo reikalavimu, moka 500 Eur baudą už kiekvieną atvejį;
   15. pažeidžia atliekų apskaitos ir tvarkymo Darbų vykdymo vietoje reikalavimus, Rangovas, Užsakovo reikalavimu, moka 500 Eur baudą už kiekvieną nustatytą pažeidimo atvejį;
   16. pažeidžia Sutarties BD 5.2.17 punktą arba numatytus terminus ir laiku nepraneša Užsakovui apie darbuotojų saugos ar aplinkosaugos incidentus, Rangovas, Užsakovo reikalavimu, moka 100 Eur baudą už kiekvieną atvejį. Tais atvejais, jei Rangovas iš viso nepranešė Užsakovui apie saugos incidentą, įvykusio nelaimingo atsitikimo faktą, Rangovas, Užsakovo reikalavimu, moka 500 Eur baudą už kiekvieną atvejį.
   17. Sutartyje nustatytas baudos dydis yra taikomas už kiekvieną pažeidimo atvejį. Nepriklausomai nuo padaryto pažeidimo ar jų kiekio, baudų dydis sumuojasi.
   18. Užsakovui pareiškus reikalavimą atlyginti patirtus nuostolius, pagal Sutartį Rangovo sumokėtos netesybos įskaitomos į nuostolių atlyginimą. Netesybų sumokėjimas neatleidžia nuo Darbų atlikimo ar Darbų kokybės trūkumų ištaisymo. Ši taisyklė taikoma ir tada, kai vėlavimo priežastis yra trūkumų, nustatytų jau atliktuose Darbuose, taisymas.
   19. Jei dėl Rangovo netinkamai atliktų Darbų sugadinamas Užsakovo ir/ar Kliento, ir/ar trečiųjų asmenų turtas, neigiamai paveikiamos Užsakovo sistemos, įrenginiai, statiniai ar pabloginamas jų veikimas, Užsakovui pareikalavus, Rangovas privalo atlyginti visas Užsakovo išlaidas, atsiradusias su neigiamų pasekmių šalinimu, ir dėl to Užsakovo patirtus nuostolius.
   20. Užsakovui nutraukus šią Sutartį dėl Rangovo kaltės, Rangovas turi sumokėti Užsakovui 10 procentų nuo Sutarties kainos dydžio netesybas, ir jei jos nepadengia Užsakovo patiriamų nuostolių, privalo nuostolius atlyginti pagal Užsakovo pateiktus dokumentus.
   21. Rangovas, laiku neįvykdęs šios Sutarties BD 7.1 ir 7.2 punktuose numatytų pareigų, Užsakovui pareikalavus, turi sumokėti Užsakovui 0,05 procentų dydžio delspinigius nuo atitinkamai šios Sutarties ar Įstatymo (priklausomai kuri didesnė) numatytos atitinkamo draudimo sumos ir (arba) numatytos garantijos sumos už kiekvieną uždelstą dieną.
   22. Rangovas, pažeidęs Sutarties BD 5.2.21 atlygina visus Užsakovo patiriamus nuostolius dėl šio įsipareigojimo nesilaikymo.
   23. Šalis, pažeidusi šios Sutarties BD 10.1 - 10.5 punktuose numatytus įsipareigojimus, privalo visiškai atlyginti kitai Šaliai tokiu pažeidimu padarytus nuostolius bei kitos Šalies reikalavimu kaltoji Šalis privalo sumokėti 5000 Eur (penki tūkstančiai eurų) baudą už kiekvieną tokį pažeidimą.
   24. Jeigu viena iš Šalių nesilaiko Sutarties BD 14.1 - 14.2 punktų reikalavimų, kita Šalis gali reikalauti atlyginti jai tiesioginius nuostolius bei taikyti kitus įstatymų nustatytus teisių gynimo būdus.
   25. Šalys susitaria, kad jei Rangovas vėluoja sumokėti bet kokias pagal šią Sutartį Užsakovui mokėtinas sumas, Užsakovui pareikalavus, jis turi sumokėti Užsakovui 0,05 procentų delspinigius nuo nesumokėtos sumos už kiekvieną pradelstą dieną.
   26. Šalys susitaria, kad netesybų (baudų, delspinigių), nustatytų šioje Sutartyje, sumokėjimas yra vertinamas kaip Šalių patirtų minimalių nuostolių, kurių dydžio nereikia įrodinėti, atlyginimas. Jeigu Šalių patirti nuostoliai viršija sumokėtas netesybas, kaltoji Šalis privalo sumokėti patirtų nuostolių ir sumokėtų netesybų skirtumą. Taip pat Šalys susitaria, kad delspinigių sumokėjimas nukentėjusios Šalies reikalavimu neatleidžia kitos Šalies nuo prievolių pagal šią Sutartį tinkamo vykdymo.
   27. Užsakovas neatlygina ir Rangovas pats savo sąskaita sumoka visas baudas ir kitas nuobaudas, skirtas Rangovui, jo darbuotojams, atstovams ar subrangovams už Įstatymų nesilaikymą. Jeigu kurios nors kompetentingos institucijos arba teismo sprendimu Užsakovui tenka mokėti baudas, nuobaudas ar teismines išlaidas dėl Rangovo, jo darbuotojų, atstovų ar subrangovų padarytų Įstatymų ar šios Sutarties pažeidimų, taip pat jeigu dėl šios priežasties kompetentingos institucijos ar teismo sprendimu yra uždelsiamas ar sustabdomas Darbų atlikimas, Rangovas privalo atlyginti Užsakovui dėl šių priežasčių patirtus visus nuostolius, įskaitant bylinėjimosi išlaidas.
   28. Sutarties vykdymo metu Rangovui nebeatitinkant Pirkimo sąlygose nustatytų reikalavimų, Užsakovas įgyja teisę vienašališkai sustabdyti Sutartį, nustatant terminą neatitikimams pašalinti, o jų nepašalinus – nutraukti Sutartį. Šiame punkte nurodytu pagrindu nutraukiant Sutartį yra laikoma, kad Sutartis nutraukiama dėl Rangovo kaltės (esminio Sutarties pažeidimo) ir dėl Sutarties nutraukimo šiuo pagrindu kyla Sutartyje ir Įstatymuose numatytos pasekmės.

# Nenugalima jėga

* 1. Bet kuri Šalis atleidžiama nuo atsakomybės už savo sutartinių įsipareigojimų nevykdymą ar netinkamą vykdymą, jei įrodo, kad toks nevykdymas ar netinkamas vykdymas buvo nulemtas nenugalimos jėgos (force majeure) aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui. Nenugalima jėga (force majeure) nelaikoma tai, kad Šalis neturi reikiamų finansinių išteklių Sutarčiai tinkamai ir laiku vykdyti arba Šalies (skolininko) kontrahentai pažeidžia savo prievoles.
  2. Šalys nenugalimos jėgos (force majeure) aplinkybėmis susitaria laikyti aplinkybes, reglamentuotas Lietuvos Respublikos civilinio kodekso 6.212 straipsnyje ir Atleidimo nuo atsakomybės, esant nenugalimos jėgos (force majeure) aplinkybėms, taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“.
  3. Šalis, kuri dėl nenugalimos jėgos (force majeure) aplinkybių negali įvykdyti savo sutartinių įsipareigojimų, privalo nedelsdama, bet ne vėliau kaip per 5 (penkias) darbo dienas nuo tokių aplinkybių atsiradimo ar paaiškėjimo, raštu apie tai informuoti kitą Šalį, nurodyti nenugalimos jėgos (force majeure) aplinkybes, ir sutartinius įsipareigojimus, kurių ji negalės vykdyti. Tokiu atveju, jei abi Šalys pripažįsta, kad susiklosčiusios aplinkybės yra pripažintinos nenugalima jėga (force majeure), sutartinių įsipareigojimų vykdymas laikomas sustabdytu pagrįstai, kol išnyks pirmiau nurodytos aplinkybės. Jeigu šio pranešimo kita Šalis negauna per 5 (penkių) darbo dienų terminą po to, kai Sutarties nevykdanti Šalis sužinojo ar turėjo sužinoti apie nenugalimos jėgos (force majeure) aplinkybes, tai pastaroji Šalis privalo atlyginti kitai Šaliai dėl negauto pranešimo patirtus nuostolius. Šalis, laiku nepranešusi kitai Šaliai apie nenugalimos jėgos (force majeure) aplinkybes, negali jomis remtis kaip atleidimo nuo atsakomybės už Sutarties nevykdymą pagrindu. Pranešime turi būti nurodyta:
     1. nenugalimos jėgos (force majeure) aplinkybės, dėl kurių konkreti prievolė negali būti vykdoma Sutartyje nustatytais terminais ir (ar) tvarka;
     2. visi galimi nenugalimos jėgos (force majeure) aplinkybes patvirtinantys įrodymai, kuriuos turi Šalis, patyrusi nenugalimos jėgos (force majeure) aplinkybes. Tuo atveju, jeigu Šalis, patyrusi nenugalimos jėgos (force majeure) aplinkybes, po pranešimo pateikimo kitai Šaliai dienos gauna papildomų nenugalimos jėgos (force majeure) aplinkybes patvirtinančių įrodymų, visi tokie įrodymai kitai Šaliai turi būti pateikti per kiek įmanoma trumpesnį terminą;
     3. nenugalimos jėgos (force majeure) aplinkybių pradžia ir planuojama (tikėtina) pabaiga;
     4. nenugalimos jėgos (force majeure) įtaka tos Sutarties sąlygos įvykdymui, taip pat kitų šios Sutarties sąlygų įvykdymui.
  4. Esant nenugalimos jėgos (force majeure) aplinkybėms Šalis atleidžiama nuo savo sutartinių įsipareigojimų vykdymo visam minėtų aplinkybių buvimo laikotarpiui, bet ne ilgiau nei 2 (du) mėnesius nuo momento, kai Šalis sužinojo ar turėjo sužinoti apie nenugalimos jėgos (force majeure) aplinkybes.
  5. Pasibaigus nenugalimos jėgos (force majeure) aplinkybėms, Šalis, dėl nenugalimos jėgos (force majeure) aplinkybių negalėjusi vykdyti savo sutartinių įsipareigojimų, privalo nedelsdama, bet ne vėliau kaip per 3 (tris) darbo dienas, pranešti apie tai kitai Šaliai ir atnaujinti savo sutartinių įsipareigojimų vykdymą, jeigu Šalys nesusitarė kitaip. Šalis, nepranešusi apie aukščiau nurodytų aplinkybių pasibaigimą ir (ar) neatnaujinusi savo sutartinių įsipareigojimų vykdymo šiame punkte nustatyta tvarka, privalo atlyginti kitai Šaliai dėl negauto pranešimo patirtus nuostolius.
  6. Kai dėl nenugalimos jėgos (force majeure) aplinkybių Šalis nevykdo savo sutartinių įsipareigojimų daugiau kaip 2 (du) mėnesius, kita Šalis turi teisę nutraukti arba sustabdyti Sutartį, raštu apie tai pranešusi Sutarties nevykdančiai Šaliai.
  7. Sutarties nutraukimas nepanaikina pareigos sumokėti už iki Sutarties nutraukimo suteiktas paslaugas ir (ar) pristatytas prekes, ir (ar) atliktus darbus, ir kitos Šalies teisės reikalauti atlyginti netesybas bei nuostolius, atsiradusius dėl Sutarties nevykdymo ar netinkamo vykdymo iki nenugalimos jėgos (force majeure) aplinkybių atsiradimo.

1. **Konfidencialumas**
   1. Ši Sutartis, išskyrus jos sudarymo faktas ir Įstatymų pagrindu privalomą viešinti informacija, bei visa jos pagrindu viena kitai perduodamą ar kitokiu būdu Sutarties vykdymo metu sužinota/užfiksuota/nufilmuota ir pan. informacija yra konfidenciali neterminuotai, neatsižvelgiant į tai, ar ta informacija pateikiama žodžiu, ar raštu.
   2. Gauta iš kitos Šalies konfidencialia informacija Sutarties Šalys negali naudotis kitais nei šios Sutarties vykdymui reikalingais tikslais ir būdais, taip pat negali atskleisti Sutarties sąlygų tretiesiems asmenims, kol negaus raštiško kitos Šalies sutikimo, išskyrus įstatymuose numatytus atvejus. Užsakovas, be kita ko, turi teisę be atskiro Rangovo sutikimo ar informavimo, savo nuožiūra visą su šios Sutarties vykdymu susijusią informaciją teikti Užsakovo akcininkams, teisės, finansų ar kitos srities specialistui ar paskolos davėjui, konsultantams, auditoriams ir kitiems patarėjams, potencialiems Užsakovo teisių ir pareigų ar reikalavimų perėmėjams.
   3. Šalys susitaria, kad visa Užsakovo Rangovui derybų, šios Sutarties sudarymo ir jos vykdymo metu perduodama informacija yra laikoma konfidencialia, nepriklausomai nuo to, ar tokios informacijos konfidencialus pobūdis buvo atskirai nurodytas ją suteikiant, ar ne. Rangovo prašymu Užsakovas gali patvirtinti bet kokios konkrečios informacijos konfidencialumą.
   4. Konfidencialia nelaikoma informacija, kuri yra viešai prieinama tretiesiems asmenims.
   5. Rangovas gali atskleisti konfidencialią informaciją tik tiems Rangovo darbuotojams ir subrangovams, kuriems ši informacija yra reikalinga Darbų atlikimo tikslais. Tokiu atveju Rangovas užtikrina, kad jo darbuotojai, tiekėjai, subrangovai įsipareigotų laikytis šios Sutarties BD 10.1 - 10.4 punktuose numatytų sąlygų.
   6. Šalys susitaria, kad Sutarties BD 10.1 - 10.5 punktų pažeidimas yra laikoma esminiu Sutarties pažeidimu ir suteikia teisę šaliai, kurios konfidenciali informacija buvo atskleista, vienašališkai nutraukti Sutartį, įspėjus konfidencialią informaciją atskleidusią šalį prieš 14 (keturiolika) kalendorinių dienų.
   7. Pasirašydamos šią Sutartį šalys sudaro ir Asmens duomenų tvarkymo sutartį, nurodytą Sutarties BD priede Nr. 6 „Duomenų tvarkymo sutartis”.

# Įgalioti atstovai

* 1. Sutarties vykdymo koordinavimui bei metu iškilusių klausimų sprendimui Šalys paskiria įgaliotus atstovus, kurių kontaktinius duomenis perduoda elektroniniu paštu per 1 (vieną) darbo dieną nuo Sutarties pasirašymo dienos,.
  2. Įgaliotiems atstovams suteikiama teisė pasirašyti su Sutarties vykdymu susijusius dokumentus, išskyrus bet kokius Sutarties sąlygų pakeitimus ar papildymus.
  3. Šalys turi teisę Sutarties vykdymo metu paskirti Šalies įgalioto atstovo pavaduotoją, kuris turės tokius pačius įgaliojimus kaip ir Šalies įgaliotas atstovas, ir, jam nesant, galės jį pavaduoti. Šalis, pasinaudojusi šiame punkte nurodyta teise, privalo kuo skubiau raštu pranešti kitai Šaliai ir kartu pateikti pavaduotojo duomenis, nurodant vardą, pavardę, pareigas, telefono numerį ir elektroninio pašto adresą. Laikoma, kad kita Šalis sužinojo (ar turėjo sužinoti) apie kitos Šalies atstovo pakeitimą nuo to momento, kai buvo gautas Šalies, paskiriančios pavaduotoją, raštiškas pranešimas dėl Šalies įgalioto atstovo pavaduotojo paskyrimo.
  4. Šalis savo įgaliotą atstovą turi teisę pakeisti be kitos Šalies sutikimo. Šalis, kuri ruošiasi pakeisti savo įgaliotą atstovą, kuo skubiau privalo apie tai raštu pranešti kitai Šaliai ir kartu pateikti naujai skiriamo savo atstovo duomenis, nurodant vardą, pavardę, pareigas, telefono numerį ir elektroninio pašto adresą. Laikoma, kad kita Šalis sužinojo (ar turėjo sužinoti) apie kitos Šalies atstovo pakeitimą nuo to momento, kai buvo gautas Šalies, keičiančios atstovą, raštiškas pranešimas dėl Šalies įgalioto atstovo pakeitimo.
  5. Užsakovas turi teisę raštu pateikto ir motyvuoto prašymo pagrindu reikalauti Rangovo atstovo, jo pavaduotojo ar bet kokio kito asmens pakeitimo, jei mano, kad šis asmuo nėra atidus ar netinkamai vykdo pareigas.
  6. Užsakovui pareikalavus Rangovas ne vėliau nei per 3 (tris) darbo dienas turi pakeisti įgaliotą atstovą, jo pavaduotoją, ar bet kurį kitą asmenį, kuris pagal Sutartį vykdo Darbus.

1. **Sutarties įsigaliojimas, keitimas, nutraukimas**
   1. Sutartis įsigalioja nuo jos pasirašymo dienos ir galioja Sutarties SD numatytą terminą arba iki Sutarties nutraukimo prieš terminą dienos, išskyrus Sutarties sąlygas, kurios pagal savo esmę lieka galioti ir pasibaigus Sutarčiai ar nutraukus Sutartį prieš terminą.
   2. Šioje Sutartyje įtvirtinti konfidencialumo, garantiniai, nuostolių atlyginimo ir kiti panašaus pobūdžio įsipareigojimai lieka galioti ir po šioje Sutartyje nurodytais pagrindais Sutarties galiojimo pabaigos.
   3. Sutartis keičiama ir pildoma tik rašytiniu abiejų Šalių pasirašytu susitarimu. Kiekvienas toks susitarimas nuo jo tinkamo sudarymo dienos tampa neatskiriama šios Sutarties dalimi. Susitarimas dėl Sutarties pakeitimo ar papildymo, sudarytas nesilaikant nustatytų reikalavimų, laikomas nesudarytu.
   4. Jeigu paaiškėtų, kad vienas ar keli nurodymai (nuostatos) yra būtini šiai Sutarčiai, tačiau nėra į ją įtraukti, Šalys įsipareigoja tokius nurodymus (nuostatas) ekonomiškai priimtiniausiu būdu įtraukti į šią Sutartį taip, kad labiausiai atitiktų šios Sutarties dalyką ir tikslus.
   5. Sutartis gali būti nutraukta abipusiu rašytiniu Šalių susitarimu.
   6. Užsakovas turi teisę vienašališkai neteismine tvarka nutraukti Sutartį, jeigu:
      1. Rangovui pradedamos bankroto, restruktūrizavimo, likvidavimo procedūros, jo veikla sustabdoma dėl Įstatymų pažeidimų, nustatomas Rangovo turto administravimas ar yra kitų priežasčių, dėl kurių Rangovas gali tinkamai ir/ar laiku neįvykdyti įsipareigojimų pagal šią Sutartį ir Rangovas nepateikia patikimų rašytinių įrodymų, kuriais vadovaujantis galima būtų teigti, kad visi šie įsipareigojimai bus įvykdyti laiku ir tinkamai;
      2. Sutarties BD 3.2, 3.3.1, 4.14, 5.2.5, 5.2.31, 7.1, 7.2, 8.28, 9.6, 10.6 ir kituose Sutarties punktuose ir / ar Civiliniame kodekse nurodytais esminiais Sutarties pažeidimo atvejais.
   7. Rangovas turi teisę vienašališkai neteismine tvarka nutraukti Sutartį, jeigu:
      1. Užsakovas bankrutuoja, yra likviduojamas, jo veikla sustabdoma dėl teisės aktų pažeidimų, nustatomas Užsakovo turto administravimas ar yra kitų priežasčių, dėl kurių Užsakovas gali tinkamai ir/ar laiku neįvykdyti įsipareigojimų pagal šią Sutartį ir Užsakovas nepateikia patikimų rašytinių įrodymų, kuriais vadovaujantis galima būtų teigti, kad visi šie įsipareigojimai bus įvykdyti laiku ir tinkamai;
      2. Sutarties BD 9.6, 10.6 punktuose nurodytais atvejais;
      3. Užsakovo padaryto esminio Sutarties pažeidimo atveju.
   8. Užsakovas turi teisę sustabdyti Sutarties vykdymą ar vienašališkai nutraukti Sutartį, apie tai raštu įspėjęs Rangovą prieš 1 (vieną) darbo dieną, Rangovui pažeidus Sutarties BD 5.2.34 punkte numatytus įsipareigojimus informuoti ir (ar) pateikus klaidingą ir melagingą informaciją apie Rangovo ir (ar) jo Subjektų įtraukimą į bet kokį Sankcijų sąrašą ir (ar) pareikštus įtarimus dėl pinigų plovimo, teroristinės veiklos finansavimo ar su mokestiniu sukčiavimu susijusios veiklos. Nutraukus Sutartį ar sustabdžius jos vykdymą šiame Sutarties punkte nurodytu pagrindu Užsakovo prašymu Rangovas atlygina Užsakovui dėl Sutarties išankstinio nutraukimo ar jos sustabdymo patirtus tiesioginius nuostolius. Šalys susitaria, kad Užsakovas neturi prievolės mokėti baudų, atlyginti žalą ar išmokėti kokias nors kompensacijas, susijusias su Sutarties nutraukimu ar jos sustabdymu.
   9. Apie būsimą vienašališką Sutarties nutraukimą Sutartį nutraukianti Šalis privalo raštu įspėti kitą Šalį ne vėliau kaip prieš 14 (keturiolika) kalendorinių dienų iki numatomos Sutarties nutraukimo dienos, išskyrus Sutarties BD 12.8. punkto atveju.
   10. Užsakovas gali perleisti visas ar dalį savo teisių ir pareigų pagal šią Sutartį tretiesiems asmenims, raštu pranešęs apie tai Rangovui po tokio teisių ar pareigų perleidimo. Rangovas gali perleisti visas ar dalį savo teisių ir pareigų pagal šią Sutartį tik gavęs išankstinį raštišką Užsakovo sutikimą.
2. **SUTARTIES ĮVYKDYMO UŽTIKRINIMAS**
   1. Šio skyriaus nuostatos taikomos tuomet, jei Sutarties SD numatyta, kad tinkamam Sutarties įvykdymui užtikrinti Rangovas turi pateikti Sutarties įvykdymo užtikrinimą (toliau – Sutarties garantas).
   2. Rangovas ne vėliau kaip per 10 (dešimt) darbo dienų nuo Sutarties pasirašymo dienos turi pateikti Užsakovui Sutarties SD nurodyto dydžio Sutarties garantą bei visus jį lydinčius dokumentus (originalus), galiojantį ne trumpiau nei galioja Sutartis, jei Sutarties SD nenurodyta kitaip. Sutarties garanto dydis turi būti vienodas visą Sutarties garanto galiojimo laikotarpį, jei pagal Sutartį atsiimta tam tikra ar visa Sutarties garanto suma, tai Rangovas savo lėšomis privalo pateikti Užsakovui naują garantą ar papildyti esamą per 10 (dešimt) darbo dienų. Tuo atveju, jei Sutarties galiojimo laikotarpiu gali pasibaigti Sutarties garanto galiojimo terminas, Rangovas privalo ne vėliau kaip likus 5 (penkioms) darbo dienoms iki garanto galiojimo pabaigos pateikti Užsakovui naują Sutarties garantą arba pratęsti esamą ne trumpesniam kaip 6 (šešių) mėnesių laikotarpiui. Atnaujinto draudimo ar Sutarties garanto turinys negali būti keičiamas ar papildomas ir turi būti atnaujinami kas 6 (šešis) mėnesius iki visiško sutartinių įsipareigojimų įvykdymo. Visais atvejais Sutarties garantas turi būti lygus Sutarties SD nurodytai garanto sumai ir galioti nepertraukiamai visą Sutarties galiojimo laikotarpį, jei Sutarties SD nenurodyta kitaip.
   3. Rangovas žino, kad Sutarties garantas užtikrina Rangovo tinkamų įsipareigojimų įvykdymą ir šiame Pirkime yra privalomas, todėl supranta ir prisiima pasekmes dėl netinkamo Sutarties BD 13 skyriaus vykdymo: jei Rangovas Sutarties BD 13.2. punkte nurodyta tvarka ir terminu nepateikia / nepratęsia Sutarties garanto ar neatnaujina jo dėl Užsakovo pasinaudojimo Sutarties garantu, ir vėluoja pateikti / pratęsti Sutarties garantą ilgiau kaip 10 (dešimt) darbo dienų nuo Sutarties BD 13.2. punkte nurodyto termino Rangovas įsipareigoja pagal pirmą Užsakovo pareikalavimą sumokėti Užsakovui Sutarties BD 8.20 punkte nustatyto dydžio baudą. Nepašalinus pažeidimo ilgiau nei 30 (trisdešimt) kalendorinių dienų nuo pirmojo Užsakovo pareikalavimo, Sutartis gali būti nutraukiama dėl esminio Sutarties pažeidimo iš Rangovo pusės.
   4. Sutarties garantas turi būti pateiktas Šalių tarpusavio atsiskaitymams naudojama valiuta – eurais.
   5. Sutartis, jei kitaip nenumatyta Sutarties SD, turi būti užtikrinama pagal nustatytą tvarką ir patvirtintas taisykles banko išduota besąlygine neatšaukiama garantija arba kita Sutarties SD nurodyta lygiaverte priemone.
   6. Jeigu Sutarties įvykdymo užtikrinimui pateikiama banko garantija, Sutartis turi būti užtikrinama Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje registruoto banko, arba kito tarptautinio banko, turinčio ne žemesnį nei BBB pagal „Fitch Ratings“ agentūrą (arba „Standard&Poor’s“ arba „Moody’s“ reitingo agentūrų atitikmenį) ilgalaikio skolinimosi reitingą, pagal nustatytą tvarką ir patvirtintas taisykles išduota besąlygine neatšaukiama garantija. Reitingą turi atitikti bankas, kuris išdavė garantiją, arba bendrovių grupė, kuriai jis priklauso.
   7. Sutarties garante turi būti nurodyta, kad Sutarties garanto davėjas besąlygiškai ir neatšaukiamai įsipareigoja sumokėti Užsakovui ne didesnę nei Sutarties garante nurodytą sumą per 7 (septynias) darbo dienas nuo pirmo raštiško Užsakovo pranešimo Sutarties garanto davėjui apie Rangovo Sutartyje nustatytų prievolių pažeidimą, dalinį ar visišką jų nevykdymą ar netinkamą vykdymą. Sutarties garanto davėjas neturi teisės reikalauti, kad Užsakovas pagrįstų savo reikalavimą. Užsakovas pranešime Sutarties garanto davėjui nurodys, kad Sutarties garanto suma jam priklauso dėl to, kad Rangovas dalinai ar visiškai neįvykdė Sutarties sąlygų ar kitaip pažeidė Sutartį. Užsakovas neįsipareigoja įrodyti realiai patirtų nuostolių ir Rangovas pasirašydamas Sutartį ir pateikdamas Sutarties garantą patvirtina, kad Sutarties garanto suma laikytina minimaliais neįrodinėjamais Užsakovo nuostoliais.
   8. Užsakovas grąžina Rangovui Sutarties garantą (jei buvo pateiktas popierinis originalas) ne vėliau kaip per 10 (dešimt) kalendorinių dienų nuo Rangovo ar Sutarties garanto davėjo rašytinio pareikalavimo, kuris siunčiamas Sutartyje nurodytais kontaktais.
3. **Taikytina teisė ir ginčų sprendimas**
   1. Šios Sutarties sudarymui, galiojimui, vykdymui, aiškinimui ir nutraukimui yra taikoma Lietuvos Respublikos teisė.
   2. Ginčai, nesutarimai ir kiti reikalavimai, susiję su šia Sutartimi, jos pažeidimu, nutraukimu ar negaliojimu, sprendžiami derybomis.
   3. Nepavykus ginčo ar kito nesutarimo išspręsti derybomis per 30 (trisdešimt) kalendorinių dienų nuo derybų pradžios, kiekvienas ginčas, nesutarimas ar reikalavimas sprendžiamas Įstatymų numatyta tvarka, pagal Užsakovo buveinės, nurodytos viešame registre, vietą.
   4. Tais atvejais, kai Rangovo prievolės Užsakovui vykdomos priverstine tvarka pagal teismo sprendimą, Rangovas įsipareigoja mokėti 9 (devynių) procentų dydžio metų palūkanas nuo Užsakovui priteistos (išieškotinos) sumos už laikotarpį nuo pareiškimo (ieškinio) pateikimo teismui iki tos dienos, kurią vykdymo procese išieškotas sumas Užsakovas užskaitys kaip įmokų grąžinimą, palūkanas sumokant įmokų mokėjimo dienomis.
4. **Baigiamosios nuostatos**
   1. Ši Sutartis nėra sutikimas naudotis UAB „Ignitis“ ar (ir) UAB „Ignitis grupė“ priklausančiais prekių ženklais, todėl Sutarties galiojimo metu ir jai pasibaigus draudžiama bet kokia apimtimi bei tikslais naudotis UAB „Ignitis“ ar (ir) UAB „Ignitis grupė“ priklausančiais prekių ženklais. UAB „Ignitis“ ar (ir) UAB „Ignitis grupė“ priklausančiais prekių ženklais galima naudosis tik gavus rašytinį UAB „Ignitis“ ar UAB „Ignitis grupė“ sutikimą dėl konkretaus prekių ženklo naudojimo, kuriuo nustatomos konkrečios prekių ženklo naudojimo tvarka bei sąlygos.
   2. Jeigu viešoje erdvėje (žiniasklaidoje ar pan.) pasirodo informacija, kurioje neigiamai nušviečiama viena iš šios Sutarties Šalių dėl kitos Šalies netinkamai pagal šią Sutartį atliktų pareigų, Šalys privalo išspręsti konfliktą nušviesdamas konflikto sprendimą viešai. Šis procesas ir vieša komunikacija iš anksto turi būti Šalių suderintos vienu iš šios Sutarties rekvizituose nurodytų adresų.
   3. Visi su šia Sutartimi susiję pranešimai, prašymai ir kita korespondencija pateikiami raštu lietuvių kalba ir įteikiami asmeniškai ar per kurjerį, ar siunčiami registruotu paštu, ar faksu (su patvirtinimu apie gavimą) arba elektroniniu paštu (su patvirtinimu apie gavimą), šioje Sutartyje nurodytais adresais, fakso numeriais ir elektroninio pašto adresais (jei raštu nenurodyta kitaip).
   4. Bet koks rašytinis pranešimas yra laikomas gautu ir su tuo susiję terminai pradedami skaičiuoti žemiau nurodyta tvarka ir terminais:
      1. Elektroniniu paštu ir/ar elektroniniais kanalais išsiųstas pranešimas laikomas gautu tada, kai po jo išsiuntimo praėjo 24 (dvidešimt keturios) valandos.
      2. Dvi darbo dienos po to, kai jis buvo išsiųstas paštu.
   5. Kiekviena Šalis privalo per 2 (dvi) darbo dienas pranešti kitai Šaliai apie Sutartyje nurodytų adresų, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
   6. Sutarties dalių/skyrių pavadinimai yra skirti tik Šalių patogumui darant nuorodas į juos ir negali būti vienareikšmiškai naudojami aiškinant Sutarties nuostatas.
   7. Visi šios Sutarties priedai nuo jų tinkamo sudarymo dienos, yra (tampa) neatskiriamos šios Sutarties dalys. Esant prieštaravimų / neatitikimų tarp Sutarties SD, Sutarties BD, Sutarties priedų, aiškinant Sutartį pirmenybė yra teikiama dokumentams tokiu eiliškumu: 1) Techninė specifikacija; 2) Sutarties SD; 3) Sutarties SD priedai; 4) Sutarties BD; 5) Sutarties BD priedai.
   8. Sutartis sudaryta dviem vienodą juridinę galią turinčiais egzemplioriais, po vieną kiekvienai Šaliai.
   9. Sutartis, visi jos pakeitimai, atnaujinimai ir pratęsimai yra laikomi sudarytais tinkamai (turintys teisinę galią Šalims) po to, kai juos parašais patvirtina abi Šalys. Šalys susitaria, kad bet kokių tarp Šalių sudaromų dokumentų pasirašymas bus laikomas tinkamu, jeigu:
      1. Šalių atstovai fiziškai pasirašys dokumentus dviem egzemplioriais po vieną kiekvienai Šaliai;
      2. Šalys atskirai pasirašys tą patį dokumentą ir apsikeis atskirai Šalių atstovų pasirašytais dokumentų egzemplioriais;
      3. dokumentai bus pasirašyti parašo faksimile;
      4. dokumentai bus pasirašyti kvalifikuotu (arba nekvalifikuotu, jeigu Šalys iš anksto dėl to susitarė) elektroniniu parašu.
   10. Aiškumo dėlei Šalys susitaria, kad to paties dokumento pasirašymas skirtingais Sutartyje nurodytais būdais bus laikomas tinkamu dokumento patvirtinimu parašais, o skenuotas ir abiejų Šalių pasirašytas dokumentas (nepriklausomai nuo pasirašymo būdo), turės tokią pačią teisinę galią kaip ir atitinkamo dokumento originalas.
5. **Sutarties priedai**

## Priedas Nr. 1 - Darbuotojų saugos ir sveikatos tarpusavio atsakomybės ribų akto forma

## Priedas Nr. 2 – Užsakymo forma

## Priedas Nr. 3 – Darbų perdavimo ir priėmimo akto forma

## Priedas Nr. 4 – Duomenų tvarkymo sutartis

* 1. Priedas Nr. 5 – Darbuotojų sąrašo forma

|  |  |
| --- | --- |
| Užsakovas  \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Rangovas  \_\_\_\_\_\_\_\_\_\_\_\_\_\_\_\_\_\_\_\_\_\_ |